Mengapa tak ternak khinzir di kawasan pemakan babi?

SAYA berasa hairan kerana boleh dikatakan saban minggu kita disajikan dengan berita dan pencemaran najis babi, yang memberi kesan kepada air (sungai), udara (bau), manusia (ketidakselesaan) dan sebagainya.

Dalam erti kata lain, penternakan babi telah memberi kesan yang sangat tidak baik terhadap alam sekitar dan manusia.

Namun, apa yang paling pelik dan menghairankan, mengapa tiada tindakan dan aktiviti itu terus dibiarkan berleluasa?

Rintihan dan aduan bukan perkara baharu, malah ia telah dilakukan sekian lama di setiap negeri, terutamanya Pulau Pinang, Selangor, Perak, Melaka, Negeri Sembilan, Pahang dan sebagainya.

Bagi Kampung Air Melintas Kecil, Tasek Gelugor di Pulau Pinang, isu pencemaran najis babi di Sungai Kereh akibat longgokan najis babi yang mengalir dari ladang di Kampung Selamat yang jaraknya kira-kira lima kilometer dari sini, sejak tahun 1980 hingga kini, bukan isu baharu tetapi telah bertapak lama.

Negeri ini diperintah oleh ultra kiasu. Mengapa jadikan orang yang tidak makan babi sebagai mangsa apabila menternak haiwan itu berdekatan dengan kampung dan sungai mereka?

Mengapa perkara ini tiada sebarang tindakan dan penguatkuasaaan undang-undang, malah terus berleluasa?

Seperti harapan penduduk di sana dan negeri lain, sudah tiba masanya Suruhanjaya Pencegahan Rasuah Malaysia (SPRM) menyiasat perkara tersebut, yang berkemungkinan melibatkan faktor “orang dalaman”.

Pencemaran Sungai Kereh telah berlaku sejak 40 tahun lalu, berpunca dari ladang babi dan bahan kimia kilang.

Menurut penduduk di sana, keadaan menjadi semakin serius ketika musim kemarau, di mana mereka terpaksa menghidu bau yang kuat hasil campuran najis babi dan bahan kimia dari kilang.

Penceraman najis babi ini turut memberi kesan kepada sawah padi, disebabkan air sungai yang tercemar itu turut memusnahkan hasil tanaman padi.

Petani mengalami kerugian ribuan ringgit malah, terdapat penduduk mengalami penyakit kulit, gatal-gatal akibat daripada ternakan babi-babi ini.

Babi adalah makhluk Allah SWT dan tidak bersalah. Penternak babi yang bersalah dalam perkara ini dan tindakan mesti diambil.

Untuk makluman, sebelum penternakan babi ketika Sungai Kereh belum tercemar pada awal 1970-an, sungai itu adalah lubuk rezeki penduduk setempat kerana terdapat banyak udang galah.

Kini, aktiviti menangkap dan menjual udang galah tidak lagi dapat dilakukan. Inilah angkara perbuatan penternak babi.

Kedua, semua pihak mesti bersatu hati mengambil tindakan. Ini termasuk campur tangan daripada Kementerian Alam Sekitar dan Air, Kementeri Pertanian, Industri dan Asas Tani, Kementerian Luar Bandar, Kementerian Kesihatan, Pejabat Tanah dan Jabatan Pengairan dan Saliran, Jabatan Veterinar dan sebagainya.

Begitu banyak agensi kerajaan terlibat, kenapa masih tidak dapat diselesaikan?

Paling kurang pun, pindahkan ladang ternak babi ke kawasan pemakan babi.

Pemakan babi tidak ramai, termasuk sebahagian orang Cina yang tidak makan babi, tetapi babi terlalu banyak diternak.

Siapa lagi yang makan, kalau bukan untuk tujuan eksport? TIdakkah kita berasa malu, sebuah negara Islam menjadi pengeksport babi, bukannya kambing dan lembu?

Ketiga, kajian rapi hendaklah dibuat dengan mencari punca penternakan babi kerap dilakukan di kawasan majoriti Melayu. Begitu juga dengan kubur-kubur mereka seperti di Semenyih. Mengapa tidak di kawasan ‘mereka’?

Malah, cari sebab mengapa sebuah negara Islam perlu menternak menjadi begitu banyak babi, berbanding lembu dan kambing.

Bukan tidak boleh ternak, tetapi berpada-pada dan mematuhi Standard Prosedur Operasi (SOP) yang telah ditetapkan.

Keempat, setelah sekian lama tinggal dalam negara Islam, mengapa ultra kiasu tidak pernah cuba memahami sensitiviti orang Melayu (Islam) mengenai babi.

Begitu juga dengan filem bertajuk babi. Bukan soal filem yang menjadi masalah sangat, tetapi, perkataan babi dan gambaran babi.

Orang Melayu usahkan babi, melihat babi pun, kalau boleh dia cuba memaling atau menjauhkan diri.

Memanglah persepsi ini salah. Tidak ada salah dengan babi, kerana babi adalah juga makhluk Allah, tetapi itulah cara nak mengenali dan memahami orang Melayu. Tengok lori babi lalu pun mereka tidak suka atau tidak selesa.

Saya tidak percaya ultra kiasu tidak faham soal ini. Tetapi sengaja untuk menguji. Kesabaran orang Melayu ada had.

Jika ultra kiasu terlalu obses dengan babi, peluk ciumlah babi itu setiap hari berdekatan dengan rumah. Mengapa orang Melayu mesti berhadapan dengan semua masalah ini?

Prof Dr Ridhuan Tee Abdullah


Bangunan 4 tingkat di New York runtuh

NEW YORK, 28 Ramadan 1444H, Rabu – Sebuah bangunan empat tingkat di bandar New York berhampiran Universiti Pace runtuh, hingga mengorbankan seorang pekerja dan menyebabkan lima yang lain cedera.

Televisyen CBS New York melaporkan, tingkat dua bangunan yang menempatkan parkir kereta turut runtuh, sekali gus menyebabkan puluhan kenderaan terhempap antara satu sama lain dan menembusi tingkat satu bangunan.

Menerusi rakaman video yang disiarkan, pasukan penyelamat masih berusaha menjalankan operasi menyelamat mangsa yang berada di dalam bangunan.

Bagaimanapun, Jabatan Bomba dan Penyelamat New York dalam kenyataan memaklumkan bahawa operasi itu terpaksa ditangguhkan sementara, atas faktor kebimbangan terhadap keselamatan dan kestabilan bangunan berkenaan.

CBS yang memetik laporan bomba memberitahu bahawa sekurang-kurangnya tiga orang dilaporkan cedera.

Sementara itu, Datuk Bandar New York, Eric Adams sudah diberikan taklimat berhubung kejadian dan melawat lokasi runtuhan bagi memantau keadaan, menurut jurucakapnya di Twitter.- Agensi


4 kes baharu dilaporkan hari ini

PUTRAJAYA, 22 Zulkaedah 1441H, Selasa – Sebanyak empat kes baharu dilaporkan hari ini, melibatkan kes import yang mendapat jangkitan di luar negara, kata Ketua Pengarah Kesihatan Datuk Dr Noor Hisham Abdullah.

Beliau berkata penambahan itu menjadikan jumlah kumulatif kes kini berjumlah 8,729 dan kes aktif dengan kebolehjangkitan virus adalah 83 kes.

“Semua empat kes baharu yang dilaporkan adalah kes import yang telah mendapat jangkitan di luar negara yang melibatkan tiga warganegara dan satu bukan warganegara (pemastautin atau dibenarkan masuk ke Malaysia di atas urusan kerja),” katanya dalam sidang media perkembangan COVID-19 hari ini .

Sementara itu, Dr Noor Hisham berkata empat kes pulih dan dibenarkan discaj hari ini, menjadikan jumlah kumulatif kes berkenaan adalah 8,524 kes.

Sehingga kini, terdapat enam kes positif COVID-19 yang sedang dirawat di Unit Rawatan Rapi (ICU) dan daripada jumlah itu, dua kes memerlukan bantuan pernafasan.


4 ditahan disyaki terlibat jual sijil cuti sakit palsu

SHAH ALAM, 7 Rejab 1443H, Rabu – Polis menahan dua lelaki dan dua wanita yang dipercayai terlibat dalam kegiatan penjualan sijil cuti sakit palsu sekitar Shah Alam semalam.

Ketua Jabatan Siasatan Jenayah Komersial Selangor ACP Azman Ali berkata dalam serbuan di sebuah rumah di Jalan Kaloi 17/17 Seksyen 17, Shah Alam, polis turut merampas sejumlah dokumen sijil cuti sakit palsu yang telah siap dicetak dan juga peralatan untuk membuat serta mencetak sijil cuti sakit.

“Antara yang dirampas ialah 62 keping sijil cuti sakit palsu, lima buah telefon bimbit pelbagai jenama, satu set komputer, satu mesin cetak dan dua keping kad ATM,” katanya dalam kenyataan.

Katanya suspek yang berusia 22 hingga 35 tahun itu ditahan reman sehingga 11 Februari ini untuk membantu siasatan mengikut Seksyen 420 Kanun Keseksaan atas kesalahan memperdaya dengan mengemukakan dokumen yang palsu sebagai sah.

“Jika disabit kesalahan, mereka boleh dihukum penjara selama tempoh tidak kurang satu tahun dan tidak lebih 10 tahun dengan sebatan dan juga dikenakan denda,” katanya. – Bernama


Ahli UMNO jangan jadi seperti ‘ketam dalam bakul’ – Mahdzir Khalid

KUDAT, 11 Rabiulawal 1443H, Isnin – Ahli UMNO diingatkan supaya tidak menjadi seperti ‘ketam dalam bakul’ atau bersikap suka menjatuhkan antara satu sama lain, terutama apabila ada rakan yang ke hadapan, dalam usaha meneruskan perjuangan parti, kata Naib Presidennya Datuk Seri Mahdzir Khalid.

Menggunakan konotasi sekumpulan ketam apabila berada di dalam bakul cuba menarik dan menjatuhkan rakan yang cuba keluar dari bakul yang membelenggu mereka, beliau berkata perkara itu sepatutnya tidak berlaku dalam UMNO jika mahu parti tersebut terus kekal relevan.

“Jangan jadi macam ketam dalam bakul, satu nak naik yang lain tarik sampai jatuh sampai tidak ada yang boleh keluar. Elakkanlah sikap seumpama itu di dalam UMNO, marilah kita sama-sama bersolidariti untuk meneruskan agenda perjuangan parti.

“Dari Perlis sampai ke Sabah, UMNO sebuah parti yang ada strukturnya di semua peringkat. Kita kena terus kuatkan parti untuk menghadapi Pilihan Raya Umum Ke-15 nanti, kekuatan UMNO ada di akar umbi. Kita hanya nak menang pilihan raya dan kembalikan agenda membangunkan negara,” katanya.

Menteri Pembangunan Luar Bandar itu berkata demikian ketika berucap merasmikan Mesyuarat Cawangan UMNO Berkelompok Dewan Undangan Negeri Bengkoka dan Pitas di Pejabat UMNO Bahagian Kudat, hari ini.

Turut hadir Pengerusi Badan Perhubungan UMNO Sabah Datuk Seri Bung Mokhtar Radin,  Ahli Majlis Tertinggi UMNO Datuk Seri Abdul Rahman Mohamad dan Ketua UMNO Bahagian Kudat Akram Ismail.

Mahdzir berkata UMNO amat menghargai ahlinya yang setia dan terus kekal bersama dalam perjuangan parti kerana tunjang kekuatan UMNO ialah ahli diperingkat akar umbi yang tidak mengalah biarpun diuji dengan situasi kehilangan beberapa pemimpin.

“Pada 2018, apabila sebahagian daripada rakan kita dalam UMNO di peringkat kepimpinan keluar parti ini, saya tak kisah mereka hendak pergi ke mana tetapi saya hendak nyatakan semangat Ahli Cawangan, Ketua Cawangan, Ketua Wanita, Pemuda, Puteri dan kepimpinan Bahagian yang terus berjuang.

“Ahli-Ahli yang setia kepada parti itulah yang telah meneruskan kelangsungan UMNO di seluruh negara. Ahli-Ahli UMNO juga tidak perlu lagi malu untuk memakai baju berwarna merah yang melambangkan UMNO atau mengaku diri sebagai ahli UMNO,” katanya. – Bernama


Rejim penjajah Israel bertindak ganas cederakan 8 wartawan

BAITULMAQDIS, 1 Syawal 1442H, Khamis – Pasukan keselamatan penjajah Israel mencederakan sekurang-kurangnya lapan wartawan yang membuat liputan terhadap serangan ganas di Baitulmaqdis Timur, menurut Jawatankuasa Perlindungan Wartawan (CPJ).

Mereka termasuklah wartawan bebas, wartawan foto dan wartawan Agensi Anadolu yang mengalami kecederaan antara hari Jumaat dan Isnin lalu di perkarangan Masjid Al-Aqsa.

“Wartawan sepatutnya boleh membuat liputan demontrasi di Baitulmaqdis tanpa takut, tetapi pasukan keselamatan Israel secara sembarangan menembak mereka dengan peluru getah,” kata wakil CPJ Timur Tengah dan Afrika Utara, Ignacio Miguel Delgado Culebras.

Justeru, Culebras menggesa pihak berkuasa Israel menyiasat semua serangan anggota keselamatan rejim terhadap wartawan dan bertanggungjawab atas tindakan itu.

Ketua Editor Agensi Anadolu Timur Tengah dan Afrika, Turgut Alp Boyraz, jurugambar, Mustafa al-Kharouf dan jurukamera, Fayez Abu Rumaila berdepan tindakan keras seperti dilakukan ke atas penduduk Palestin ketika berada di tempat kejadian.

Polis Israel melepaskan peluru getah dan memukul Boyraz di kaki kirinya, al-Kharoud di belakang badan serta Rumaila di kaki kanan.

Ketegangan meningkat di kawasan Sheikh Jarrah di Baitulmaqdis Timur sejak minggu lalu, ketika mahkamah Israel memerintahkan pengusiran keluarga Palestin.

Rakyat Palestin yang mengadakan protes sebagai tanda solidariti ke atas penduduk di Sheikh Jarrah bagaimanapun menjadi sasaran serangan ganas Israel.-  Agensi


Kembalikan peranan rakan strategik agensi penguat kuasa NGO Islam

Oleh Siti Hafidah Abd Ghaffar

BANGI, 16 Safar 1444H, Selasa – Peranan pertubuhan bukan kerajaan (NGO) Islam sangat penting bukan setakat menjadi ejen membantu risikan premis kegiatan haram, bahkan membuat semak dan imbang terhadap gejala rasuah dan penyalahgunaan kuasa dalam kalangan ‘musang berbulu ayam’.

Presiden Pertubuhan Kebajikan Darul Islah Malaysia (PERKID), Ustaz Masridzi Sat berkata, NGO Islam juga memberikan cadangan penambahbaikan undang-undang serta strategi pelaksanaannya.

“Selain itu ‘team’ rakan strategik di kalangan NGO Islam juga akan bangkit mempertahankan pimpinan dan anggota agensi-agensi penguat kuasa yang jujur dan berintegriti apabila diserang oleh pihak-pihak yang bersubahat melindungi dan memayungi premis maksiat yang besar, kebal dan berpengaruh,” katanya dalam kenyataan, hari ini.

Justeru, beliau berpendapat amat wajar kerajaan mengembalikan peranan NGO Islam sebagai rakan strategik agensi penguat kuasa dalam menangani isu berkenaan.

Ini kerana katanya, selepas kerajaan Pakatan Harapan (PH) mengambil alih sehingga kerajaan kini, khidmat NGO Islam seolah-olah tidak diperlukan lagi.

“Mungkin ada pihak-pihak tertentu kepanasan kerana kegiatan haram mereka didedahkan,” dakwanya.

Bagaimanapun, Ustaz Masridzi menegaskan perkara itu tidak mematahkan semangat NGO Islam untuk terus menghulurkan bantuan.

“Insya-Allah kami akan memantau dari jauh dan akan turun padang jika keadaan memerlukan,” katanya.


Henti beri ruang publisiti kepada ahli politik bukan Islam

1. EPISOD ahli politik bukan Islam iftar dan bersahur bersama orang Islam serta menyampaikan zakat atau sumbangan berulang lagi. Begitulah dari dulu dan rasanya akan berterusan hingga bila-bila. Motifnya jelas, hanya untuk mengambil sokongan umat Islam bagi menjayakan agenda mereka. Adakah mereka ada minat terhadap Islam? Zahirnya tidak nampak begitu. Kerana kalau ada minat, sudah tentu akan ada yang masuk Islam walau pun seorang dua.

2. Persoalannya, perlukah umat Islam berterusan memberi ruang kepada ahli politik bukan Islam untuk menjayakan agenda mereka? Mustahil non muslim boleh iftar dan sahur di masjid tanpa jemputan ajk masjid. Mustahil juga mereka boleh sampaikan agihan zakat tanpa kebenaran dari pembayar zakat. Sedangkan Allah berfirman di dalam al-Quran:

وَلَن يَجْعَلَ اللَّهُ لِلْكَافِرِينَ عَلَى الْمُؤْمِنِينَ سَبِيلًا

“dan Allah tidak sekali-kali akan memberi jalan kepada orang-orang kafir untuk membinasakan orang-orang yang beriman.”

(An-Nisa’: 141)

3. Tidak nampak dari tindakan itu kemasukan beramai-ramai non muslim ke dalam Islam. Tidak berkurang juga pandangan buruk sebahagian mereka kepada Islam dan umatnya. Gerakan Kristianisasi juga tidak bertambah lemah. Keadaan non muslim tetap kekal seperti sedia ada.

Kalau begitu, apa yang umat Islam mahu dari ruang yang diberikan secara percuma kepada politikus non muslim untuk iftar di masjid dan menyampaikan zakat kepada umat Islam?

4. Iftar dan sahur secara berjemaah, tambahan jika dilakukan di masjid adalah ibadah kepada Allah.

Rasulullah berdoa setiap kali berbuka puasa:

ذهب الظمأ وابتلت العروق وثبت الأجر ان شاء الله

“Hilanglah dahaga, basahlah kerongkong dan tetaplah pahala dengan izin Allah.”

(Riwayat Abu Daud)

Berkenaan sahur, Rasulullah bersabda:

تسحروا فإن في السحور بركة

“Bersahurlah, sesungguhnya di dalam sahur itu ada keberkatan.”

(Riwayat Bukhari)

Zakat pula adalah salah satu rukun Islam yang lima sebagaimana yang kita maklumi.

وَأَقِيمُوا الصَّلَاةَ وَآتُوا الزَّكَاةَ وَارْكَعُوا مَعَ الرَّاكِعِينَ

“Dan dirikanlah kamu akan sembahyang dan keluarkanlah zakat, dan rukuklah kamu semua (berjemaah) bersama-sama orang-orang yang rukuk.”

(Al-Baqarah: 43)

Jemputlah orang bukan Islam untuk makan di rumah bahkan di masjid pun, tapi bukan sebagai VIP yang menyerikan ibadah iftar dan sahur. Jemputlah ahli politik non muslim untuk sampaikan sumbangan dari harta mereka, tapi bukan untuk menyempurnakan rukun Islam dalam agihan zakat umat Islam kepada asnaf.

5. Tindakan memberi ruang kepada ahli politik bukan Islam itu hanya akan membuka ruang yang mengelirukan umat Islam sendiri. Akan ada yang keliru lalu menganggap iftar dan sahur sama seperti jamuan makan malam atau minum petang sahaja. Akan ada yang keliru lalu menganggap duit zakat itu seperti bantuan sara hidup atau sumbangan kebajikan sahaja. Akan ada yang keliru lalu mengangkat ahli politik non muslim itu sebagai pimpinan umat Islam yang membimbing mereka. Kekeliruan itu akan berakhir dengan penyerahan wala’ kesetiaan umat Islam kepada ahli politik non muslim. Dan akhirnya digunakan sepenuhnya oleh non muslim untuk meraih sokongan agenda mereka merubah konsep negara Malaysia.

6. Apa yang saya andaikan di atas bukan andaian pun sebenarnya. Ia sudah pun berlaku. Jika kita faham ideologi kehidupan ahli politik non muslim itu, kita akan faham latarbelakang tindakannya. Kita juga akan faham kesannya untuk jangka pendek dan jangka panjang. Malangnya ada umat Islam yang tidak sensitif lalu memberikan ruang dan peluang keemasan itu kepada ahli politik tersebut.

7. Saya tidak akan menyeru non muslim untuk menghentikan tindakan seumpama itu. Tapi saya ingin mengingatkan umat Islam sendiri agar jangan membuka ruang; walau sekecil mana pun kepada non muslim untuk menjayakan agenda mereka. Satu-satunya jalan untuk agenda non muslim berjaya di Malaysia ini adalah melalui kelemahan umat Islam sendiri.

Imam Qurtubi pernah berkata:

إن الله سبحانه لا يجعل للكافرين على المؤمنين سبيلا منه إلا أن يتواصوا بالباطل ولا يتناهوا عن المنكر ويتقاعدوا عن التوبة فيكون تسليط

العدو من قبلهم

“Allah tidak akan membuka jalan untuk orang kafir membinasakan orang-orang beriman kecuali setelah orang beriman itu bekerjasama dalam kebatilan, tidak mencegah kemungkaran dan tidak bertaubat. Dengan itu penguasaan musuh (terhadap orang beriman) adalah dari tindakan orang beriman sendiri.”

8. Marilah kita menjadi umat yang mempunyai tahap sensitiviti yang tinggi terhadap perancangan musuh Islam. Hidupkan seluruh deria agar peka terhadap segala tipu muslihat mereka. Ajk masjid, amil zakat, pimpinan pertubuhan Islam … semuanya mempunyai tanggungjawab yang besar dalam menjaga maslahat Islam dalam masyarakat. Sedikit kelonggaran dari mereka, harga yang akan dibayar oleh generasi Islam seterusnya adalah harga yang mahal. Ketika itu terlajak tidak boleh diundur lagi.

Allahul Musta’an

Ustaz Muhammad Fauzi Asmuni
Presiden ISMA


Wanita ibarat bunga, jagalah kesucian dan kemuliaan itu

GADISKU, jaga harga diri, bila diajak keluar, fikir dua kali, jangan terus pergi

Bila membaca kenyataan polis dan report demi report dibuat oleh mangsa seks (dakwaan) akibat perbuatan selebriti agama, tertanya-tanya, kenapa begitu mudah seseorang wanita itu keluar dengan lelaki yang tidak dikenali, tanpa usul periksa.

Takkan baru kenal dalam media sosial, diajak keluar minum, terus keluar tanpa berfikir akan implikasinya? Tak adakah rasa malu.

Sekurang-kurang, kenallah sebulan dua, setahun dahulu, seperti orang zaman dahulu.

Ini tidak, kenal melalui sosial media, ajak keluar, terus meluru. Jangan begitu wahai anak gadisku. Kamu mulia sebenarnya.

Adakah kerana ada title dai, ustaz dan apa kaitan dengan agama, maka kita mudah cair, dah akhirnya, kuserahkan jiwa dan raga

Tak ada apa-apa istimewanya mereka yang bergelar orang agama, selebriti agama, kalau mereka tidak berakhlak mulia. Memalukan agama sahaja.

Kerana satu dua mereka yang ada title dai, PU, imam dan sebagainya, yang jadi ‘mangkok’ ini, habis rosak, mereka yang ada yang title sama, tetapi berilmu, yang baik-baik dan berakhlak mulia.

Sebab itu, jangan hanya kerana title dia, PU, imam dan sebagainya, kita pun begitu teruja, kemudian sanggup terima ajakannya, sampai ke rumah seterusnya ke bilik tidur.

Sebab itu, amat memalukan apabila ustaz yang ada title ini terjebak dalam perkara yang menjelekkan. Media pula suka mensensasikan. Rosak teruk imej agama Islam.

Saya ingin tegaskan, bukan semua mereka yang ada title agama, semuanya baik. Ada yang menjadikan agama sebagai tunggangan.

Ada dalam kalangan mereka yang lebih teruk daripada mereka yang sememangnya dah teruk.

Sebab itu, berhati-hatilah, wahai kaum hawa. Dirimu terlalu suci, untuk dirosakkan oleh kumbang durjana ini. Jagalah martabat diri dan maruah diri sebagai sebagai wanita.

Hari ini banyak anak lahir daripada hasil hubungan luar nikah dilahirkan. Kadangkala sukar juga untuk kita terima, seorang wanita dirogol, diperkosa oleh ramai lelaki. Bila disiasat, lelaki-lelaki yang dikenali itu hanya sekali, melalui sosial media. Bila diajak terus keluar. Tanpa berfikir panjang

Dibawa naik motosikal pula, ke tempat-tempat yang kita sedia maklum ‘membahayakan’ kepada dirinya, maka ketika itu bertindaklah. Kenapa terus ikut lelaki tersebut.

Sebagai maklumat tambahan, sedar atau tidak, setiap sekolah kini, dah jadi tren, kadangkala setiap kelas, ada sahaja anak yang dibin atau bintikan Abdullah. Bila ditanya, hasil anak luar nikah.

Di sekolah SJKC, ramai juga murid Melayu berbin atau binti Abdullah. Ada ibu bapa yang ada anak luar nikah di bin atau berbintikan Abdullah, rasa malu untuk hantar ke sekolah kebangsaan. Bagi mengelakkan malu, maka di hantar di SJKC.

Sebab itu, bila ada peningkatan murid di SJKC, ultra kiasu jangan terlalu teruja kerana sekolah ini baik, mendapat sambutan orang Melayu. Ada ibu bapa yang ada anak luar nikah, berbin dan binti Abdullah, takut malu hantar anak ke sana.

Semua ini sudah disampaikan dan diceritakan kepada saya oleh mereka yang terlibat

Untuk kekang perkara daripada tular, nak hentikan sepenuh tak boleh. Justeru, saya mohon supaya;

Pertama, pihak penyiaran tv, percuma atau berbayar, hentikanlah menamakan program realiti dengan nama-nama Islamik, seperti dai, pencetus ummah, imam dan lain-lain. Gunalah nama-nama lain. Tidak usahlah bawa title itu bersama apabila program dah tamat. Sebut nama individu terbabit sahaja. Janganlah heret agama Islam sekali. Islam itu terlalu suci untuk dikotorkan oleh tangan-tangan bernoda ini.

Kedua, rujuk JAKIM dan Jabatan Agama untuk mencari bakat-bakat ini. Libatkan institusi ini secara serius, bukan sekadar batuk di tangga. Saring mereka betul-betul yang terlibat dalam program realiti agama. Pastikan ada keikhlasan di situ.

Ketiga, pastikan mereka yang masuk program realiti agama dalam kalangan yang benar-benar berilmu dan berakhlak mulia, bukan untuk mencari glamour dan publisiti. Kadangkala, kita tengok latar belakang mereka tidak ada apapun, tetapi kerana dia menjadi ‘kegilaan’ maka dikekalkan. Semuanya kerana duit. Harapkan muka sahaja. Muka ‘hodoh’ kadangkala tidak terpilih walaupun bagus. Yang comel itulah yang dipilih walaupun ke laut.

Keempat, kepada yang menang program realiti agama ini, kamu ini ada tanggungjawab, ada amanah kepada agama yang sangat besar. Jagalah amanah itu. Jangan rosakkan agama itu kerana perbuatan diri sendiri.

Kelima, jika didapati benarlah, bersalah, selebriti agama itu, hukumlah mengikut cara undang-undang sebenar. Biar menjadi pengajaran kepada orang lain.

Akhirnya, kepada wanita di luar sana, kamu ibarat bunga, suci dan mulia, jagalah kesucian dan kemuliaan itu. Jagalah maruah kamu. Kumbang-kumbang durjana ini sentiasa mahu mengambil kesempatan.

Prof Dr Ridhuan Tee Abdullah


Video murtad: Sengaja tular cabar Perlembagaan?

KECOH beberapa hari yang lalu isu berkenaan seorang warga Malaysia yang mempersendakan Islam dalam Perlembagaan. Namun, seperti yang kita semua sedia maklum, ini bukanlah kali pertama dan ia juga bukanlah suatu perkara baharu dalam sejarah negara.

Sudah ramai yang melakukan perbuatan tersebut termasuk segelintir umat Islam sendiri yang mempunyai pemikiran terlalu liberal serta jahil dalam Islam, dengan sengaja menularkan video yang boleh memecahkan perpaduan rakyat.

2. Perlembagaan Persekutuan menetapkan bahawa Islam sebagai agama Persekutuan

dengan perkenan Majlis Raja-Raja Melayu pada 25 Ogos 1957 yang juga dikenali sebagai “7 Wasiat Raja-Raja Melayu”.

Sejarah perundangan Kerajaan Negeri-Negeri Melayu yang wujud jauh lebih lama sebelum Perlembagaan Persekutuan Tanah Melayu mempunyai mesej yang sangat mendalam dan sentimental bagi orang Islam dan Melayu.

3. Kewujudan Kanun Melayu Melaka, Undang-Undang Laut Melaka, Undang-Undang 99 Perak, perundangan di Kedah, Pahang, Terengganu, Kelantan dan Johor adalah bukti kewujudan peradaban Islam menjadi sebuah kerajaan yang menjunjung syariah sebagai Law of the land di negeri-negeri tersebut.

4. Berikutan itu, pihak penguatkuasa agama negeri sering memantau dan membuat tangkapan ke atas mana-mana warga yang melakukan kesalahan syariah mengikut Enakmen Syariah Negeri seperti kes-kes khalwat, minum arak, penghinaan terhadap agama Islam mahupun kesalahan media cetak.

Sebagai contoh, kes pengharaman penerbitan buku atau penulisan menghina Islam termasuk Sisters in Islam (SIS), Siti Kassim atau Wan Ji.

5. Video kes warga Malaysia beragama Hindu yang dengan bangganya menyatakan proses memurtadkan orang Islam boleh dilakukan dengan begitu mudah, jelas menunjukkan bahawa tindakannya itu sebagai provokasi dan mencabar Enakmen Syariah Negeri atau Perlembagaan.

Selain itu, tindakannya itu juga boleh mengundang reaksi negative dari umat Islam di negara ini.

Sekiranya perkara itu tidak dikawal, maka ianya boleh merebak seterusnya menjadi punca rusuhan antara kaum.

6. Meskipun Perkara 3(1) Perlembagaan Persekutuan menyatakan; “…agama-agama lain boleh diamalkan dengan aman dan damai (bukan “secara bebas”) dalam mana-mana bahagian Persekutuan, di sini jelas ada kaveat selepas frasa tersebut, iaitu dalam keadaan aman dan damai. Bukan semborono tanpa sandaran bahagian tersebut dimasukkan dalam Perlembagaan.

7. Pakar perundangan dan agamawan sering mengulas dengan menyebutkan, frasa itu bermaksud, antaranya ialah: “…walaupun agama lain dibenarkan diamalkan dalam Persekutuan kerana Malaysia adalah negara berbilang kaum (majmuk) yang telah sama-sama menyumbang kepada pembangunan negara, ia juga menekankan bahawa (i) amalan agama lain selain Islam mesti diamalkan dalam keadaan aman dan damai (ii) tidak mengganggu agama Islam sebagai Agama Persekutuan sebagaimana di awal frasa Perkara 3(1) berkenaan,”.

8. Kenyataan ini amat jelas dan harus difahami dengan betul.

Jika ada warga bukan Islam yang ingin mengahwini seorang warga Islam di dalam Malaysia, pasangan bukan Islam diwajibkan menukar agamanya kepada Islam terlebih dahulu.

Ini adalah peruntukan undang-undang yang sedia ada dan sudahpun berjalan dan dikuatkuasakan dalam negara kita.

9. Perkara yang membangkitan kemarahan umat Islam pada video tersebut ialah kenyataan dilakukan secara sedar apabila pelaku menghina Perlembagaan dan Enakmen Syariah Negeri, yang boleh dikenakan tindakan perundangan atau mahkamah.

Lazimnya, semua mengetahui setiap negara mempunyai undang-undangnya tersendiri, mustahil ada negara yang tidak mempunyai sebarang undang-undang.

10. Mana-mana warga yang melanggar undang-undang, apatah lagi video berkenaan telah menimbulkan perasaan tidak senang, keresahan dan kemarahan umat Islam dengan sengaja, wajib diambil tindakan tegas disebabkan tindakan pelaku amat biadab dan mendukacitakan.

Seperti sudah menjadi satu trend ‘water test’, menularkan kelakuan terlebih dahulu dan sekiranya respon yang diterima negatif, pelaku segera memohon maaf meskipun kerosakan yang dilakukan mendatangkan impak besar terutama kepada minda generasi muda.

11. Polis Diraja Malaysia (PDRM) wajar mengambil langkah proaktif dan tegas terhadap individu-individu seperti ini dan dibawa ke muka pengadilan.

Seperti sebelum ini, pelaku mesti dijatuhi hukuman keras dan setimpal agar kejadian seperti ini tidak berulang lagi.

12. Pesalah yang melakukan provokasi dalam masyarakat perlu diambil tindakan tegas dan keras.

Sekiranya tiada tindakan tegas, tidak mustahil akan timbul perasaan tidak puas hati dan mendorong kepada rusuhan.

Malah, insiden ini boleh menjangkau kepada tahap mengancam keamanan dan keselamatan negara.

Haji Rashidi Haris
Ketua Media MUAFAKAT
Ketua Komunikasi dan Multimedia PEMBELA


Rakyat Afghanistan tuntut Taliban buka sekolah untuk perempuan

KABUL, 17 Safar 1444H, Rabu – Ribuan rakyat Afghanistan memulakan kempen dalam talian membantah keputusan Taliban menutup sekolah menengah untuk pelajar perempuan di negara itu.

Kempen itu turut menggesa kerajaan Taliban membuka semula bilik darjah yang telah ditutup selama lebih setahun.

Pendidikan kanak-kanak perempuan ditangguhkan walaupun pihak berkuasa mendakwa rancangan ke arah itu sedang dibangunkan.

Awal bulan ini, empat sekolah perempuan di wilayah Paktia, Afghanistan menyambung semula sesi kelas selepas disyorkan oleh pengetua dan pemimpin setempat meskipun tanpa kebenaran rasmi daripada kerajaan Taliban.

Pihak berkuasa menutup sekolah itu beberapa hari kemudian, yang membawa kepada protes diketuai pelajar pada hujung minggu.

Warga Afghanistan dari seluruh negara telah menggunakan media sosial untuk memprotes kemunduran dalam pendidikan kanak-kanak perempuan, dan merayu Taliban membenarkan mereka mendapatkan semula hak itu.

Di Facebook dan Twitter, rakyat Afghanistan mengharapkan suara mereka didengari oleh kerajaan baharu itu.

Pelbagai tanda pagar solidariti dilancarkan di media sosial seperti ‘kami mahu anak perempuan kami ke sekolah’ dan ‘sekolah untuk semua’ bagi mempromosikan tujuan mereka.

Lebih setahun selepas Taliban kembali berkuasan dan tentera pimpinan Amerika Syarikat (AS) berundur, negara itu menghadapi krisis kemanusiaan yang teruk dengan ekonomi merudum.

Menurut Tabung Kanan-Kanak PBB (UNICEF), dianggarkan tiga juta pelajar perempuan di Afghanistan telah dinafikan hak bersekolah selama lebih setahun.-  Agensi


#TangkapAzamBaki: Enam jalan utama di ibu negara ditutup esok

KUALA LUMPUR, 18 Jamadilakhir 1443H, Jumaat – Sebanyak enam jalan utama di ibu negara bakal ditutup susulan perhimpunan #TangkapAzamBaki yang dijadualkan berlangsung, esok.

Ketua Polis Daerah Dang Wangi, Asisten Komisioner Noor Delhan Yahaya berkata, jalan tersebut adalah Jalan Kuching, Jalan Kinabalu, Jalan Maharajalela, Jalan Hang Tuah, Jalan Imbi dan Jalan Sultan Ismail.

“Kesemua jalan ini merupakan enam jalan utama di bawah pentadbiran Ibu Pejabat Polis Daerah (IPD) Dang Wangi yang akan dilencongkan kerana terlibat dalam pelaksanaan tugasan itu,” katanya.

Beliau memaklumkan, lencongan itu akan bermula pada jam 7 pagi esok sehingga selesai tugasan penguatkuasaan pematuhan prosedur operasi standard (SOP)

Selain enam jalan utama tersebut, perkhidmatan awam berupa kereta api transit aliran ringan (LRT), Transit Aliran Massa (MRT), Monorel dan Keretapi Tanah Melayu (KTM) Komuter yang melalui kawasan ibu negara juga akan diberhentikan sementara waktu sepanjang perhimpunan berkenaan berlangsung.

“Justeru, saya nasihatkan orang ramai yang mempunyai urusan terutamanya di sekitar ibu negara esok agar merancang perjalanan dengan sebaik-baiknya bagi mengelak terkandas,” katanya.

Noor Delhan bagaimanapun berkata, perhimpunan yang dirancang itu melanggar SOP Pelan Pemulihan Negara yang tidak membenarkan perarakan atau perhimpunan besar-besaran.

Katanya, Polis Dang Wangi telah mendapat perintah mahkamah berkuat kuasa selama tujuh hari mulai esok bagi menghalang sebarang perhimpunan di Sogo, Dataran Merdeka dan Masjid Jamek.

“Polis tidak akan berkompromi atau teragak-agak untuk mengambil tindakan terhadap mana-mana pihak yang didapati masih berdegil dan menganjurkan atau menyertai mana-mana perhimpunan,” katanya seperti dilapor portal tempatan.

Setakat ini polis telah merekodkan kenyataan 16 individu, termasuk lima ahli politik, berhubung siasatan di bawah Seksyen 504 Kanun Keseksaan dan Seksyen 233 Akta Komunikasi dan Multimedia.

Namun, pihaknya tidak mengenal pasti penganjur perhimpunan kerana tiada notis rasmi dikemukakan seperti yang dikehendaki di bawah Akta Perhimpunan Aman 2012.

Jawatankuasa Bertindak Tangkap Azam Baki melalui satu kenyataan merancang untuk mengadakan perhimpunan #tangkapAzamBaki di hadapan sebuah pusat beli-belah di ibu negara, pada jam 11 pagi esok.

Perhimpunan itu sebagai platform untuk mendesak Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki ditahan serta-merta oleh pihak berkuasa termasuk mendesak proses undang-undang ke atas beliau bermula segera.


Banjir: Penduduk sukar bersihkan rumah kerana tiada bekalan air

PASIR MAS, 1 Syaaban 1443H, Jumaat – Sebahagian 500 penduduk Taman Desa Wira Jaya, Lubok Jong di sini mengalami kesukaran untuk membersihkan rumah masing-masing akibat banjir berikutan bekalan air masih belum pulih di sekitar perumahan tersebut.

Nor Azila Jana, 38, berkata suaminya, Muhamad Yahya, 45, terpaksa menggunakan air bertakung di dalam longkang di hadapan rumah mereka untuk membersihkan beberapa perkakas dapur dan sebagainya.

“Difahamkan mesin pam air di perumahan ini mengalami kerosakan kerana dimasuki air sejak Sabtu lepas dan sehingga kini ia belum dibaik pulih.

“Sudah berpuluh baldi air diangkut (dari longkang), ini (ketiadaan air) menyulitkan kami sekeluarga untuk membersihkan rumah,” katanya yang ditemui Bernama di kediamannya.

Nor Azila berharap masalah bekalan air di kawasan perumahan itu dapat diatasi segera bagi memudahkan penduduk membersihkan rumah dan melakukan aktiviti harian lain.

Nur Khairunisa Mohd Rizki, 34, pula berkata beliau sekeluarga dibantu beberapa anggota Angkatan Tentera Malaysia (ATM), yang juga rakan suaminya untuk membersihkan rumah.

“Walaupun suami saya, Lans Koperal Mohd Zaidi Mat Tahir sedang bertugas di Sabah, saya sangat bersyukur dan bertuah kerana beberapa rakan suami sanggup datang membantu membersihkan rumah memandangkan bekalan air masih belum ada,” katanya. – Bernama


Kalimah Allah: Mufti Melaka terima memorandum bantahan NGO Islam

BANGI, 16 Syaaban 1442H, Selasa – Mufti Melaka, Datuk Wira Abdul Halim Tawil menerima memorandum bantahan berhubung isu penggunaan kalimah Allah di dalam bahan terbitan orang bukan Islam oleh gabungan NGO-NGO Islam, semalam.

Penyerahan memorandum diketuai Yang di-Pertua Ikatan Muslimin Malaysia (ISMA) Melaka Tengah, Dr Khair Razlan Othman di Majlis Agama Islam Melaka (MAIM) pada jam 2.30 petang.

Seramai 23 NGO Islam hadir dalam serahan memorandum itu dengan harapan agar cadangan yang diajukan diambil berat demi melihat Melaka menjadi antara negeri yang proaktif dan terkedepan dalam isu-isu yang melanda ummah tatkala ini.

Antara delegasi yang hadir pada sesi serahan memorandum itu adalah Naib Pengerusi Persatuan Peguam Syarie Malaysia (PGSM) Melaka, Datin Rosfinah Rahmat; Pengerusi Pertubuhan Penggerak Masyarakat Malaysia Melaka, Datin Rohani Mohd Arif dan wakil ISMA Pusat, Ir Khoushaini Mohd Naim.

Turut hadir, wakil Gabungan Pertubuhan-Pertubuhan Pembela Islam (PEMBELA) Melaka, Syed Mohd Aizuddin Tuan Sembak; Yang di-Pertua ISMA Alor Gajah, Haji Muhammad Aizat Rasli dan Pengerusi Persatuan Belia Islam Nasional (PEMBINA) Melaka, Mohamad Khairi Akmal Zainol.

Selain itu, Pengerusi Gabungan Pelajar Melayu Semenanjung (GPMS) Melaka, Ahmed Akmal Abdull Wahid serta Mohd Aznan Abdul Latif – wakil Usahawan Muslim Nasional (USMAN).

Mufti Melaka diiringi Pengarah Jabatan Agama Islam Melaka (JAIM), Datuk Md Azhan Samat ketika menerima memorandum yang mengemukakan tujuh cadangan itu.

Sebelum ini, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.

Bagaimanapun, Kementerian Dalam Negeri dan Kerajaan Malaysia telah memfailkan rayuan terhadap keputusan itu kepada Mahkamah Rayuan pada 15 Mac lalu.


UMNO kalah teruk, Zahid perlu letak jawatan

BANGI, 26 Muharam 1445H, Ahad – Datuk Seri Ahmad Zahid Hamidi perlu melepaskan jawatan Presiden UMNO yang disandangnya susulan kekalahan teruk parti itu dalam Pilihan Raya Negeri (PRN).

“UMNO kalah teruk di PRN semalam. UMNO kalah 100 peratus di Terengganu.

“Zahid Hamidi perlu letak jawatan,” demikian kata Tan Sri Idris Jusoh ringkas menerusi status Facebooknya, hari ini.

Barisan Nasional (BN) hanya memenangi 18 kerusi dari 108 kerusi yang dipertandingkan bagi enam negeri PRN.

Semalam pada PRN di enam negeri, Barisan Nasional (BN)-UMNO hanya memenangi 19 kerusi daripada 108 DUN yang dipertandingkan.

Di Kedah dan Terengganu, BN gagal memperoleh satu kerusi pun.

Di Selangor dan Pulau Pinang, BN hanya menang dua kerusi dan di Kelantan satu kerusi sahaja dimenangi.

BN hanya memperolehi kerusi di Negeri Sembilan apabila menang 14 kerusi dari 17 yang dipertaruhkan.


Malaysia Airlines beli 20 pesawat A330neo

KUALA LUMPUR, 17 Muharam 1444H, Isnin – Syarikat induk Malaysia Airlines Bhd, Malaysia Aviation Group (MAG) telah memilih A330neo daripada Airbus untuk program pembaharuan armada pesawat badan lebar syarikat penerbangan itu.

Pada majlis menandatangani memorandum persefahaman untuk pesanan rasmi, MAG menjelaskan perjanjian awal merangkumi pemerolehan 20 pesawat, yang mana, 10 akan dibeli daripada Airbus dan 10 lagi dipajak daripada Avolon yang berpangkalan di Dublin.

Ketua Pegawai Eksekutif MAG Izham Ismail berkata pembelian A330neo adalah peningkatan semula jadi daripada armada A330ceo semasanya.

“A330neo bukan sahaja akan menyediakan pemodenan armada serta melonjakkan kecekapan operasi, ia juga akan memenuhi sasaran alam sekitar melalui pengurangan pembakaran bahan api bagi setiap tempat duduk, sambil memastikan keselamatan dan keselesaan penumpang yang menjadi terasnya,” katanya dalam satu kenyataan.

“Ini merupakan pencapaian penting ketika MAG bergerak ke arah pelaksanaan Pelan Perniagaan Jangka Panjang 2.0 yang akan meletakkan diri kami sebagai kumpulan perkhidmatan penerbangan yang terkemuka di rantau ini,” katanya.

Model A330neo, yang dikuasakan oleh enjin Rolls-Royce Trent 7000, akan menyertai armada enam pesawat jarak jauh A350-900s dan secara beransur-ansur menggantikan pesawat 21 buah A330ceo milik syarikat penerbangan itu. Perjanjian dengan pengeluar enjin Rolls-Royce dan Avolon turut dimeterai pada majlis tersebut.

Syarikat penerbangan itu akan mengendalikan A330neo di rangkaiannya yang meliputi Asia, Pasifik dan Timur Tengah.

Menggabungkan enjin generasi terkini, reka bentuk sayap canggih serta pelbagai inovasi aerodinamik, pesawat berkenaan menawarkan pengurangan sehingga 25 peratus dalam penggunaan dan pelepasan bahan api termasuk mampu terbang 7,200 batu nautika atau 13,300 kilometer tanpa henti.

Malaysia Airlines akan mengubah suai armada A330neonya dengan susun atur premium yang akan menempatkan 300 penumpang dalam dua kelas.

Selain pembaharuan dalam armada badan lebar, Airbus serta MAG turut menandatangani surat hasrat untuk mengkaji kerjasama yang lebih luas dalam bidang kelestarian, latihan, penyelenggaraan dan pengurusan ruang udara.

Ketua Pegawai Komersial dan Ketua Antarabangsa Airbus, Christian Scherer berkata Malaysia Airlines merupakan antara syarikat penerbangan Asia yang hebat dan Airbus berbangga menjadi pembekal pesawat badan lebar yang menjadi pilihannya.

Beliau berkata ini adalah “pengiktirafan yang jelas” ke atas A330neo sebagai opsyen yang paling cekap dalam kategori saiz ini bagi pengoperasian premium.

“Ia juga merupakan pemenang mutlak daripada segi keselesaan dalam penerbangan dan kami berharap dapat bekerjasama dengan Malaysia Airlines untuk membentuk ruang kabin yang terunggul,” katanya.

Sementara itu, Menteri Pengangkutan Malaysia Datuk Seri Dr Wee Ka Siong semasa majlis menandatangani memorandum persefahaman (MoU) bagi penggantian pesawat MAG di Putrajaya hari ini berkata kerajaan menyokong pelaburan jangka panjang kumpulan itu dalam usaha memperoleh antara pesawat moden yang terbaik ke dalam perkhidmatannya.

“Ia bukan sahaja relevan untuk meremajakan armada syarikat penerbangan yang semakin tua agar kekal berdaya saing serta bertujuan memberikan keselesaan dan kemudahan kepada pelanggan globalnya tetapi juga sejajar dengan komitmen bersama kami ke arah penerbangan yang lestari di Malaysia bagi menyokong usaha penyahkarbonan yang lebih luas termasuk memenuhi sasaran global,” katanya sebelum menyaksikan pemeteraian itu.

Wee berkata kerajaan kagum dengan pembaharuan armada MAG yang disifatkan sebagai tuil utama dalam strategi kemampanannya yang lebih luas melalui Rangka Tindakan Kelestarian MAG, yang merangkumi faktor alam sekitar, sosial, keselamatan, tadbir urus dan ekonomi.

Beliau berkata usaha ini sejajar dengan langkah Malaysia bagi mencapai langkah-langkah berasaskan pasaran global Pertubuhan Penerbangan Awam Antarabangsa (ICAO), yang mana Malaysia mengiktiraf kepentingan kelestarian alam sekitar. – Bernama


Ahmad Idham pegang prinsip ‘biar kerja berbicara’

BANGI, 10 Rabiulakhir 1444H, Sabtu – Calon Pejuang bagi kerusi Parlimen Port Dickson, Dr Ahmad Idham Ahmad Nazri mahu dikenali dengan prinsip ‘biar kerja berbicara’

“Saya akan mulakan langkah sebagai calon Parlimen Port Dickson bermula hari ini dan akan terus berpegang kepada prinsip ‘biar kerja berbicara’.

“Saya tidak pandai untuk menjanjikan bulan dan bintang. Namun, saya akan terus mendapatkan data secara organik di peringkat bawah.

“Ini supaya dapat menyelami setiap permasalahan yang ada untuk kita ambil tindakan,” katanya menerusi hantaran di Instagram, hari ini.

Beliau pada masa sama turut memohon agar semua pihak yang menyokong dirinya untuk mendoakan yang terbaik atas usahanya.

“Tidak ada daya dan kekuatan daripada saya melainkan semuanya datang daripada Allah. Doakan saya!,” katanya.

Kerusi Parlimen Port Dickson antara ‘kerusi panas’ di Negeri Sembilan apabila menyaksikan pertandingan lima penjuru pada Pilihan Raya Umum Ke-15 (PRU15) 19 November nanti.

Selain Ahmad Idham, kerusi tersebut turut disaingi Menteri Besar Negeri Sembilan, Datuk Seri Aminuddin Harun daripada Pakatan Harapan (PH), bekas Timbalan Menteri Pendidikan, Datuk P.Kalamananthan (BN), Pesuruhjaya PAS Negeri Sembilan mewakili Perikatan Nasional (PN), Rafiei Mustapha dan calon Bebas, Abdul Rani Kulup Abdullah.


Mansuh hukuman mati mandatori tanda negara perkukuh fahaman liberalisme?

BANGI, 10 Zulkaedah 1443H, Jumaat – Keputusan kerajaan memansuhkan hukuman mati mandatori di negara ini dengan hukuman gantian tertakluk kepada budi bicara mahkamah membuktikan negara semakin teguh merujuk kepada hak asasi manusia versi Barat, sekali gus mengukuhkan faham liberalisme dalam amalan bernegara.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, pemansuhan berkenaan adalah bibit-bibit perubahan rujukan.

“Dalam sejarah negara yang panjang, hukuman mati terhadap beberapa kesalahan jenayah tertentu adalah suatu yang merujuk kepada cara fikir dan sudut pandang negara terhadap jenayah.

“Ia lahir dari rujukan yang dirujuk negara dalam menggubal undang-undang.

“Apabila tidak ada lagi jenayah yang dijatuhkan hukuman mati, maknanya cara negara kita memandang jenayah itu sudah berubah, sekali gus menunjukkan rujukan itu juga sudah berubah,” katanya dalam kenyataan hari ini.

Beliau berkata demikian sebagai mengulas keputusan kerajaan yang bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah, hari ini.

Pada masa sama, beliau mempersoalkan apakah yang akan dirujuk untuk menggubal undang-undang negara selepas ini.

“Adakah yang akan dirujuk adalah asas kenegaraan yang terpahat dalam lipatan sejarah sebelum ini; Melayu, Islam, Raja? atau rujukan asas ini mula bertukar arah ke rujukan lain?,” soalnya.

Malah, Ustaz Fauzi berpandangan, Orde Baru Dunia yang diasaskan oleh Barat selepas Perang Dunia Pertama dan Perang Dunia Kedua melalui Piagam Atlantik, penubuhan PBB, kemunculan negara haram Israel, Deklarasi Hak Asasi Manusia 1948 dan sebagainya memaksa kepada dunia sebagai satu rujukan baharu dalam segala perkara termasuk undang-undang.

Malangnya yang turut dipaksakan berpaksi kepadanya adalah negara-negara umat Islam seperti Malaysia.

Katanya lagi, walaupun umat Islam memperkenalkan Deklarasi Hak Asasi Manusia Kaherah sebagai alternatif, tetapi arus dan tekanan dari Barat terus kuat.

“Perkembangan terakhir yang menunjukkan cubaan sebahagian pihak memaksakan ‘basic structure’ kepada Perlembagaan mengikut versi Barat.

“… dan beberapa keputusan mahkamah terhadap beberapa kes terkini (Sister in Islam, anak-anak Loh dan lain-lain) menunjukkan bahawa asakan kepada perubahan rujukan ini semakin kuat,” katanya.

Sedangkan, katanya, hukuman mati kepada beberapa jenayah ada dalam hukum Islam dan dalam adat amalan orang Melayu.

Sebaliknya, tiada hukuman mati pula adalah cara fikir Barat yang kononnya merasakan bahawa membunuh penjenayah adalah bertentangan dengan hak asasi manusia.

“Yang boleh dibunuh dalam cara fikir Barat adalah umat Islam Palestin atau Syria atau Iraq atau Rohingya… bukan penjenayah,” katanya.

Justeru, beliau menggesa supaya semua pihak untuk sama-sama melihat perkembangan tersebut.

“Petunjuknya menuju ke arah itu. Antara tanda ‘kematangan’ faham liberalisme adalah apabila penjenayah mendapat hak lebih dari mangsa jenayah itu sendiri.

Katanya, sekiranya benar itulah arahnya, kita sebagai umat Islam wajib memastikan negara kembali kepada rujukan asalnya; Melayu Islam Raja.


COVID-19: Kes sembuh lebih tinggi dari kes baharu semalam

KUALA LUMPUR, 27 Syaaban 1443H, Rabu – Kes sembuh COVID-19 mencatatkan 24,154 kes, mengatasi kes baharu sebanyak 15,215 kes semalam, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, jumlah tersebut menjadikan kes kumulatif sembuh yang direkodkan dalam negara sehingga kini adalah sebanyak 3,920,643 kes.

“Daripada kes baharu yang dicatatkan semalam, 906 kes dimasukkan ke hospital dengan 348 kes atau 38.4 peratus adalah kategori tiga, empat dan lima, manakala 558 kes atau 61.6 peratus adalah kategori satu dan dua,” katanya dalam kenyataan hari ini.

Mengenai penggunaan fasiliti kesihatan khusus bagi kes COVID-19, Dr Noor Hisham berkata, tiga negeri mencatat peratusan pengisian melebihi 50 peratus bagi penggunaan katil Unit Rawatan Rapi (ICU) iaitu Putrajaya dengan 67 peratus, Selangor (53 peratus) dan Kuala Lumpur (50 peratus).

Bagi pengisian katil di Pusat Kuarantin dan Rawatan COVID-19 Berisiko Rendah (PKRC), tiada negeri yang mencatat penggunaan melebihi 50 peratus.

Beliau berkata, pesakit COVID-19 yang memerlukan alat bantuan pernafasan meningkat kepada 176 pesakit dengan peratusan penggunaan alat itu adalah 21 peratus.

Sementara itu, Dr Noor Hisham berkata, dua kluster baharu dikenal pasti menjadikan jumlah kluster yang aktif kini adalah 214.

Kadar kebolehjangkitan COVID-19 atau nilai Rt dicatatkan di seluruh negara pula adalah 0.89 dengan Selangor masih merekodkan kadar tertinggi iaitu 1.05 dan Sabah kekal mencatat kadar paling rendah dengan 0.66.- Bernama


Larangan Abaya: Wanita Perancis berhimpun di kedutaan

VIENNA, 1 Rabiulawal 1445H, Ahad – Penunjuk perasaan berhimpun di hadapan kedutaan di Vienna sebagai bantahan berhubung larangan pemakaian Abaya di semua sekolah di Perancis.

Perhimpunan aman itu disertai peserta yang memakai abaya sambil membawa sepanduk ditulis ‘Abaya adalah hak dan identiti kita’, ‘Jangan menilai wanita daripada pakaian mereka’ dan ‘pakaian saya, pilihan saya’.

Larangan terbaharu yang dikeluarkan kerajaan Perancis itu dianggap sebagai pelanggaran terhadap kebebasan peribadi selain telah mencetuskan kemarahan banyak pihak.

Antara yang menonjol dalam menyuarakan bantahan adalah aktivis wanita, Baraa Bolat yang mempunyai pengikut ramai di media sosial.

Baraa menyifatkan larangan kerajaan sebagai menjatuhkan maruah dan tidak sepatutnya berlaku dalam dunia moden hari ini.

Wanita tidak seharusnya dinafikan soal kepercayaan agama dan pilihan pakaian mereka, sama ada abaya atau tudung.

“Kita hidup dalam abad ke-21 dan amalan ini tidak sepatutnya berterusan.

“Wanita sepatutnya mempunyai autonomi untuk memutuskan cara mereka mahu berpakaian, sama seperti saya dan ramai lagi di sini.

“Kami tidak mahu larangan ini merebak atau dilaksanakan di Austria atau negara-negara lain kerana ia pelanggaran hak asasi manusia,” katanya.

Beliau turut menekankan kebangkitan Islamofobia yang membimbangkan di banyak negara di seluruh dunia, mengetengahkan Perancis kerana dasar anti-Islamnya sejak beberapa tahun kebelakangan ini.

Tambahnya, tindakan segera diperlukan untuk menamatkan Islamofobia.

Hujung bulan lalu, Menteri Pendidikan Perancis Gabriel Attal mengumumkan pelajar yang memakai pakaian yang melambangkan agama seperti abaya dilarang menghadiri kelas pada sesi persekolahan.– Agensi

Pautan berkaitan;
https://ismaweb.net/2023/08/28/selepas-tudung-abaya-pula-diharamkan-di-sekolah-perancis/


Sukarelawan asing terkorban serangan peluru berpandu di Ukraine

KYIV, 25 Safar 1445H, Isnin – Dua sukarelawan asing dilaporkan terkorban manakala dua lagi cedera dalam serangan peluru berpandu di timur Ukraine.

Emma Igual yang merupakan Pengarah Road to Relief Sepanyol dan rakannya dari Kanada, Anthony Ilhat disahkan meninggal dunia ketika dalam perjalanan ke Bakhmut.

Selain itu, dua wakil pertubuhan bukan kerajaan (NGO) tersebut, Ruben Mawick dan Johan Marthias Thyr, seorang warganegara Sweden mengalami kecederaan parah selepas terkena serpihan peluru.

Badan NGO itu berkata, mereka terkena serpihan peluru menyebabkan kenderaan yang dinaiki terbalik sebelum terbakar.

Kesemua sukarelawan menaiki sebuah kenderaan dalam perjalanan ke Bakhmut bagi menilai keperluan orang ramai yang terperangkap dalam pertempuran di bandar Ivaniike.

Road to Relief telah didaftarkan di Ukraine tahun lepas bagi membantu memindahkan orang awam yang terlibat dalam peperangan.

Sementara itu, Kementerian Pertahanan Ukraine menyalahkan pengganas Russia dalam serangan berkenaan dan perlu bertanggungjawab.

Laporan Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (PBB) berkata, terdapat 100 insiden keselamatan yang menjejaskan bantuan dan kerja sukarelawan. – Agensi


Wanita Palestin sarat 9 bulan dipenjara Israel dibebaskan

RAMALLAH 25 Muharram 1442H, Jumaat – Israel hari ini membebas seorang ibu muda yang sarat mengandung sembilan bulan selepas ditahan di sebuah penjara di negara haram itu.

Wanita kelahiran Palestin berkenaan Anhar al-Deek dibebas dengan ikat jamin 40,000 shekel atau kira-kira RM50,000, selain ketetapan tidak boleh keluar dari kediaman keluarganya.

Setibanya di rumah, Anhar dilihat terus merangkul anak perempuannya, Julia.

Anhar ditahan tentera rejim Zionis kira-kira lima bulan lalu kerana dituduh cuba melakukan serangan di sebuah kawasan penempatan haram di pekan yang menjadi tempat tinggal keluarganya.

Baru-baru ini, portal berita melaporkan, pihak berkuasa Israel enggan membebaskan Anhar yang sarat mengandung sembilan bulan dan dijangka melahirkan bayi di dalam penjara.

Susulan itu, keluarga Anhar merayu kepada badan antarabangsa supaya campur tangan bagi membolehkan wanita yang dizalimi itu bersalin di luar penjara.

Terdahulu, Anhar yang berasal dari pekan Kafr Ni’ma, barat Ramallah mengirimkan sepucuk surat kepada keluarganya supaya badan hak asasi manusia dapat mengambil tindakan terhadap tindakan pemenjaraannya.

Ini setelah dia langsung tidak dibicarakan, malah penahanannya dikatakan dilakukan tanpa sebab munasabah.

Liga Arab semalam mahu negara haram Israel bertanggungjawab terhadap kesejahteraan Anhar selepas tidak membenarkan dia dibebaskan.

Selain itu, pertubuhan Arab itu mendesak supaya dunia memberi tekanan kepada Israel agar mematuhi undang-undang antarabangsa, menurut Agensi Berita Jordan (Petra). – Agensi


UMNO nasihat PAS keluar PN, tinggalkan Bersatu

BANGI, 5 Rabiulawal 1444H, Ahad – Bahang Pilihan Raya Umum ke-15 (PRU15) semakin terasa apabila parti-parti utama Melayu sudah mula melancarkan perang saraf antara satu sama lain.

Bukan hanya pembangkang, parti yang bersama dalam kerajaan sekarang juga dilihat semakin tegang menyerang antara satu sama lain, terutama di antara UMNO dan Parti Pribumi Bersatu Malaysia (Bersatu).

Pemimpin kedua-dua parti dilihat bersilih ganti berbalas serangan menerusi kenyataan, sama ada kepada media atau secara penulisan peribadi di media sosial.

Terkini, anggota Majlis Kerja Tertinggi (MKT) UMNO, Datuk Dr Mohd Puad Zarkashi menyelar dakwaan ‘big brother’ oleh Presiden Bersatu, Tan Sri Muhyiddin Yassin terhadap parti itu.

“Pembangkang semakin ketandusan isu. Mereka main isu Top 5 dan ‘big brother’? Kalau nak sebut pasa ‘big brother’, Bersatu dengan satu kerusi boleh pegang jawatan MB (menteri besar) Perak.

“Bukan Muhyiddin berlagak ‘big brother’? Umum suka hati dia BN musuh utama PN. Terbukti bila PAS umum PH adalah musuh utama,” katanya dalam kenyataan, hari ini.

Atas sebab itu, Puad menasihatkan PAS supaya keluar daripada Perikatan Nasional (PN) dan meninggalkan sekutunya, Bersatu.


Isu Rohingya: KDN dapatkan data dari UNHCR, Wisma Putra

PUTRAJAYA, 24 Zulhijjah 1441H, Jumaat – Kementerian Dalam Negeri akan mendapatkan maklumat mengenai data pemegang kad Pesuruhjaya Tinggi Bangsa-Bangsa Bersatu Mengenai Pelarian (UNHCR) di negara ini daripada wakil agensi itu dan Wisma Putra, kata Menterinya Datuk Seri Hamzah Zainudin.

Beliau berkata data itu diperlukan untuk membolehkan kerajaan mengkoordinasi usaha dalam menentukan bahawa sesiapa sahaja yang berada di negara ini mempunyai dokumen sah.

“Saya akan memanggil mereka (UNHCR) bersama dengan Wisma Putra untuk memastikan apa sahaja data yang mereka miliki hendaklah mereka serahkan kepada kita,” katanya kepada media di sini ketika mengulas dakwaan lambakan pendatang Rohingya di negara ini yang memiliki kad UNHCR sehingga lebih 85,000 orang.

Terdahulu, Hamzah menghadiri majlis pemakaian bintang pangkat kepada Datuk Seri Acryl Sani Abdullah Sani sebagai Timbalan Ketua Polis Negara yang baharu.

Dalam isu berasingan, Hamzah yang juga Setiausaha Agung Parti Pribumi Bersatu Malaysia (Bersatu) berkata seramai 288 ahli parti itu yang menyokong Tun Dr Mahathir Mohamad telah terhenti keahliannya secara automatik.

“Kita akan keluarkan senarai nama mereka yang terbabit,” katanya sambil menambah senarai itu akan diserahkan kepada bahagian-bahagian Bersatu.

Beliau berkata mereka tidak lagi boleh menghadiri mesyuarat perwakilan bahagian dan Jawatankuasa Pemilihan Parti (JPP) Bersatu boleh mengambil tindakan ‘memotong’ nama mereka dalam senarai calon yang bertanding.

Hamzah juga berkata pihaknya telah menerima lebih 30,000 permohonan untuk menyertai parti itu. – Bernama


PM harap tentera darat terus komited pertahan kedaulatan negara

KUALA LUMPUR, 27 Rejab 1443H, Selasa – Bersempena Hari Tentera Darat ke-89 yang disambut hari ini, Perdana Menteri Datuk Seri Ismail Sabri Yaakob berharap anggota pasukan keselamatan itu terus komited melaksanakan tugas demi mempertahankan kedaulatan ibu pertiwi.

Sambil menzahirkan penghargaan atas pergorbanan, perjuangan dan khidmat bakti yang dicurahkan, Ismail Sabri menerusi catatan di Facebook berkata peranan dimainkan anggota Tentera Darat termasuk ketika pandemik COVID-19 serta bencana banjir merupakan sesuatu yang tidak ternilai harganya.

“Di perbatasan yang penuh cabaran, Tentera Darat mempertaruhkan nyawa dan air mata. Berbekalkan semangat yang tinggi dan ikhlas, mereka berjuang mempertahankan kedaulatan tanah air.

“Saya menjadi saksi bahawa Tentera Darat menjadi sandaran rakyat sebagai tempat titipnya sebuah pengharapan apabila warga Tentera Darat juga membantu mangsa banjir di seluruh negara. Di bawah panas terik jua, mereka cekal membersih, membaiki semula rumah, membina jambatan, dan merawat Keluarga Malaysia yang ditimpa kesakitan melalui Hospital Medan,” katanya.

Beliau berkata jasa dan pengorbanan anggota Tentera Darat dalam membantu negara tidak seharusnya dilupakan.

“Terima kasih Tentera Darat. Selamat menyambut Hari Tentera Darat Ke-89 kepada seluruh warga Tentera Darat Malaysia,” katanya.

Hari Tentera Darat disambut pada 1 Mac setiap tahun.

Sambutan Hari Tentera Darat ke-89 dengan tema ‘Kesejahteraan Keluarga Tentera Darat Diutamakan, Kedaulatan Negara Terjamin’ tahun ini berlangsung secara fizikal dengan mematuhi prosedur operasi standard (SOP) ketat di Kem Segenting di Port Dickson, Negeri Sembilan hari ini. – Bernama


Palestin akan menang!: Hamas

SEMENANJUNG GAZA, 29 Ramadan 1442H, Selasa – Negara haram Israel melakukan jenayah perang terancang di tempat suci umat Islam ketika mana penduduk Palestin tidak bersenjata di Baitulmaqdis.

Ketua Bahagian Media Pergerakan Perjuangan Islam Palestin (Hamas) di Luar Negara, Rafat Morra berkata, negara penjajah Israel sengaja melepaskan bom tangan dan peluru logam bersalut getah ke arah jemaah Palestin di Masjid Al-Aqsa.

Tindakan itu kejam kerana sangat membahayakan nyawa mereka.

Justeru, Hamas menegaskan, rakyat Palestin berhak mempertahankan tanah dan tempat suci mereka daripada kekejaman rejim pengganas Israel dan penduduk haram Yahudi.

Sementara itu, pemimpin kanan Hamas, Ismail Haniyeh berkata, hubungan antara Gaza dan Baitulmaqdis adalah stabil dan tidak berubah.

“Palestin akan menang pada akhirnya,” katanya.

Setakat ini, 22 penduduk Palestin terbunuh, manakala 106 lagi dilaporkan cedera dalam serangan udara di wilayah Gaza, termasuk beberapa daripadanya sedang kritikal.

Serangan kejam itu dilancarkan rejim penjajah Israel selepas Pergerakan Perjuangan Islam Palestin (Hamas) menuntut negara penjajah terbabit menarik tentera mereka dari perkarangan Masjid Al-Aqsa dan daerah Baitulmaqdis Timur, Sheikh Jarrah. -Agensi


1,136 jururawat kontrak akan dilantik ke jawatan tetap

JOHOR BAHRU, 26 Safar 1444H, Khamis – Seramai 1,136 Jururawat Gred U29 kontrak keluaran Institut Latihan Kementerian Kesihatan Malaysia (ILKKM) akan diperakui ke pelantikan tetap pada suku keempat tahun ini dan suku pertama tahun depan.

Menteri Kesihatan, Khairy Jamaluddin berkata, seramai 2,804 jururawat swasta yang dilantik secara kontrak dan masih berkhidmat di KKM bagi menyokong perkhidmatan kesihatan khususnya dalam tempoh pandemik COVID-19 turut akan diserap untuk lantikan tetap secara berfasa.

Beliau berkata, pelantikan tetap ini juga melibatkan jururawat masyarakat gred U19 sebagai jururawat gred U29.

Katanya, langkah itu bagi menghargai sumbangan dan komitmen tinggi diberikan oleh jururawat kontrak yang masih berkhidmat di KKM.

“Seramai 1,406 Jururawat Masyarakat Gred U19 yang telah lulus kursus Diploma Kejururawatan Peningkatan Secara Lantikan (PSL), namun masih belum ditawarkan pelantikan tetap untuk PSL ke jawatan Jururawat Gred U29.

“KKM akan memfleksikan jawatan Jururawat Masyarakat Gred U19 kepada jawatan Jururawat Masyarakat Gred U19/Jururawat Gred U29,” katanya seperti dilapor media tempatan.

Khairy berkata, pindaan ini dibuat bagi membolehkan Jururawat Masyarakat Gred U19 yang lulus kursus Diploma Kejururawatan PSL boleh ditawarkan pelantikan tetap dan kekal mengisi jawatan sedia ada sebagai Jururawat Gred U29.

Katanya, KKM bercadang untuk menggunakan 2,775 jawatan Jururawat Masyarakat Gred U19 yang kosong untuk diisi oleh graduan jururawat dari Institut Latihan KKM mahupun swasta.

Dalam pada itu, Khairy berkata, kementerian turut menawarkan kenaikan pangkat ke Gred U42 kepada 110 jururawat yang mempunyai Ijazah Sarjana Muda Kejururawatan yang diiktiraf oleh kerajaan.

“Tawaran kenaikan pangkat itu dibuat pada 17 Oktober ini melibatkan 50 Jururawat Gred U32 dan 60 Jururawat Gred U36.

“Sebanyak 49 jawatan Jururawat Gred U41/42/U44 lagi akan diisi menerusi pengambilan tetap oleh SPA yang akan dilaksanakan pada suku pertama tahun depan.

“KKM mengunjurkan sebanyak 226 jawatan Jururawat Gred U41/42/U44 diwujudkan bermula tahun depan hingga 2025 iaitu sebanyak 63 jawatan pada 2023, 125 jawatan pada 2024 dan 38 jawatan lagi pada 2025,” katanya.


Disney giat promosi homoseksualiti, LPF digesa berhati-hati

BANGI, 16 Zulkaedah 1443H, Khamis – Dewan Ulama PAS Pusat menggesa Lembaga Penapis Filem (LPF) bertegas dan tidak berkompromi terhadap filem-filem tempatan mahupun antarabangsa yang berusaha menormalisasi unsur lesbian, gay, biseksual, transgender, pelik (LGBTQ) dalam karya masing-masing.

Ketuanya, Senator Ustaz Datuk Ahmad Yahya berkata, pendirian Malaysia untuk tidak menayangkan filem animasi Pixar Studio- Disney, ‘Lightyear’ kerana mengandungi unsur negatif tersebut merupakan sesuatu tindakan yang tepat.

Tegasnya, kerajaan Malaysia khususnya LPF perlu lebih berhati-hati dengan gelombang kempen yang dibuat oleh pengusaha filem antarabangsa khususnya Walt Disney sendiri.

“Lambakan filem Disney mula memasukkan sedikit demi sedikit unsur LGBTQ sebagai sebahagian daripada kempen inklusiviti besar-besaran untuk menormalisasi budaya songsang tersebut ke dalam masyarakat global.

“Disney sedang giat mempromosi kempen ‘Reimagine Tomorrow’ dengan komitmen memasukkan 50 peratus unsur yang berkait dengan kumpulan etnik minoriti dan komuniti LGBTQ sebagai karakter utama dalam filem yang diterbitkan di bawah Disney.

“Ia termasuklah karakter dalam beberapa filem kontroversi sebelum ini seperti filem ‘Doctor Strange in the Multiverse of Madness’,” katanya dalam satu kenyataan, hari ini.

Ahmad Yahya berkata, pihaknya tidak sesekali mahu berkompromi dengan sebarang unsur yang boleh merosakkan pemikiran masyarakat di negara ini.

Justeru, pendirian Malaysia yang konsisten menolak unsur LGBTQ tidak perlu dipertikai, malah ia perlu diperkukuh sebagai identiti utama masyarakat di negara ini.

“Oleh yang demikian, pihak LPF digesa tidak sesekali berkompromi dengan usaha menormalisasi budaya songsang tersebut ke dalam negara melalui industri seni, katanya.

Terdahulu, dilaporkan negara-negara di seluruh Asia dan Asia Barat telah menolak untuk filem yang menampilkan babak ciuman sejenis itu daripada ditayangkan.

Antara negara yang tidak membenarkan penayangan filem itu ialah Malaysia, Indonesia, Bahrain, Mesir, Iraq, Jordan, Kuwait, Lubnan, Oman, Wilayah Palestin, Qatar, Arab Saudi dan Syria.


PH minta rakyat beri peluang kedua perintah negara

BANGI, 6 Safar 1444H, Sabtu – Pakatan Harapan (PH) meminta rakyat memberikan peluang kedua untuk memerintah semula negara, kononnya bagi membolehkan proses mereformasi sistem pendidikan diteruskan.

Jawatankuasa Pendidikan PH (JKPPH) mendakwa, gabungan itu telah berjaya mendedahkan skandal kewangan membabitkan infrastruktur pendidikan di Sarawak sehingga ke muka pengadilan selepas mendapat mandat dalam Pilihan Raya Umum ke-14 (PRU14) lalu.

JKPPH mendakwa, bahawa PH berjaya menghentikan skandal kewangan membabitkan pendidikan masa depan anak-anak di bangsa di Sarawak apabila Mahkamah Tinggi Kuala Lumpur mendapati mereka bersalah dan dijatuhi hukuman.

Jawatankuasa itu mendakwa, terdapat banyak lagi ketirisan dan penyelewengan sedang diperbetulkan PH membabitkan pendidikan negara, namun malangnya gabungan itu dijatuhkan dalam Langkah Sheraton.

“JKPPH merasa kesal dengan skandal yang berlaku dan menganggap ia sebagai sebuah pengkhianatan kepada negara apabila pendidikan negara dimanipulasikan demi keuntungan peribadi.

“Oleh itu, JKPPH menyeru rakyat Malaysia untuk memberikan peluang sekali lagi kepada PH memerintah negara bagi membolehkan proses mereformasikan sistem pendidikan dapat diteruskan,” katanya dalam satu kenyataan bersama membabitkan lapan anggota JKPPH, hari ini.

Anggota JKPPH terdiri daripada Ahli Parlimen Simpang Renggam (PKR), Dr Maszlee Malik; Ahli Parlimen Tampin (PAN), Datuk Dr Hasan Bahrom; Ahli Parlimen Kulai (DAP), Teo Nie Ching; Ahli Parlimen Setiawangsa (PKR), Nik Nazmi Nik Ahmad dan Ahli Parlimen Bukit Mertajam (DAP), Steven Sim Chee Keong.

Selain itu, Ahli Parlimeh Sekijang (PKR), Natrag Ismail; Ahli Parlimen Batu Gajah (DAP), Sivakumar Varatharaju Naidu dan Ahli Parlimen Tangga Batu (PKR), Rusnah Aluai.


Peta Standard China 2023: Malaysia hantar nota bantahan

PUTRAJAYA, 14 Safar 1445H, Khamis – Malaysia akan menghantar nota bantahan kepada China berhubung tuntutan mereka ke atas Laut China Selatan yang digariskan dalam ‘Peta Standard China Edisi 2023’.

Menteri Luar, Datuk Seri Zambry Abdul Kadir berkata, itu adalah tindakan lanjut yang akan dibuat, selain menegaskan perkara itu menjadi amalan Malaysia dalam sebarang pertikaian.

“Wisma Putra sudah mengeluarkan kenyataan (semalam) dan amalan kita, kita akan buat nota bantahan itu kerana itu sudah menjadi amalan kita.

“Jadi, berdasarkan kenyataan yang sudah kita buat, kita akan ambil tindakan seterusnya termasuk menghantar nota bantahan,” katanya seperti dilapor media tempatan.

Bagaimanapun, Zambry tidak menyatakan jangka masa nota bantahan itu diserahkan kepada China.

Pada hari Rabu (30 Ogos), Kementerian Luar berkata, Malaysia tidak mengiktiraf tuntutan China, menegaskan bahawa peta itu tidak mempunyai kuasa mengikat ke atas Malaysia.

Peta itu, antara lain, memaparkan tuntutan sepihak China yang menceroboh kawasan maritim Malaysia di Sabah dan Sarawak, berdasarkan Peta Baharu Malaysia 1979.

Peta itu menggabungkan kawasan yang menjadi pertikaian khususnya membabitkan kawasan Arunachal Pradesh, wilayah Aksai Chin, Taiwan dan Laut China Selatan.

Ia turut membabitkan kawasan maritim zon ekonomi eksklusif (EEZ) Malaysia berhampiran Sabah dan Sarawak, Brunei, Filipina, Indonesia dan Vietnam.


Pemangku Raja Pahang perkenan BN, PH bentuk kerajaan negeri

KUANTAN, 2 Jamadilawal 1444H, Ahad – Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah, telah memperkenankan pembentukan Kerajaan Negeri Pahang daripada Barisan Nasional (BN) dan Pakatan Harapan (PH).

Pengelola Bijaya Diraja Sultan Pahang, Datuk Ahmad Khirrizal Ab Rahman berkata, baginda juga berkenan, untuk melantik Datuk Seri Wan Rosdy Wan Ismail yang merupakan Pengerusi BN negeri sebagai Menteri Besar.

Lantikan itu dibuat berdasarkan kuasa yang diperuntukkan kepada Raja Pemerintah yang dinyatakan dalam Bahagian II, Perkara 3 (1) Undang-Undang Tubuh Kerajaan Pahang.

“Majlis pengurniaan surat cara lantikan dan mengangkat sumpah jawatan Menteri Besar akan diadakan pada 11 pagi Isnin, 28 Nov di Balairung Seri, Istana Abu Bakar di Pekan,” katanya menerusi kenyataan di sini hari ini.

Ahmad Khirrizal juga menyatakan Tengku Hassanal telah berkenan menerima menghadap dan mendengar cadangan, usul serta hasrat kepimpinan parti-parti politik yang terlibat, susulan keputusan Pilihan Raya Umum ke-15 (PRU15), sebelum membuat keputusan tersebut.

Pelantikan Menteri Besar itu mengakhiri kemelut politik yang berlaku di Pahang, yang menyaksikan Dewan Undangan Negeri (DUN) Pahang tergantung buat kali pertama, selepas tiada parti politik yang memperoleh majoriti mudah iaitu 22 kerusi pada pilihan raya umum itu.

Pada PRU15, BN memperoleh 16 kerusi DUN, kurang satu berbanding Perikatan Nasional (PN), manakala PH mendapat lapan kerusi. Secara keseluruhan terdapat 42 kerusi di DUN Pahang.

Pengundian bagi DUN Tioman telah ditangguhkan dan akan berlangsung pada 7 Dis ini, susulan kematian calon PN Md Yunus Ramli, 61, pada 3.30 pagi hari pengundian PRU15 19 Nov lepas, dipercayai akibat serangan jantung.

Keputusan DUN Tioman bagaimanapun tidak memberi kesan kerana tiada parti akan memperoleh majoriti mudah daripada keputusan tersebut. – Bernama


Dua pekerja restoran cedera diserang pelanggan mabuk

SEPANG, 24 Syaaban 1444H, Jumaat – Pertengkaran membawa kepada serangan di sebuah kedai makan di sini selepas sekumpulan lelaki yang disyaki mabuk ditegur oleh pekerja restoran.

Ketua Polis Daerah Sepang, Asisten Komisioner Wan Kamarul Azran Wan Yusof berkata, kejadian itu berlaku pada Khamis (16 Mac) malam di sebuah kedai makan di Glomac Cyberjaya.

Pergaduhan itu menyebabkan dua pekerja restoran cedera di kepala dan bahu serta banyak pinggan pecah.

“Ketiga-tiga suspek datang ke restoran itu untuk makan dan ketika dua suspek yang pertama berada di bahagian nasi kandar, lelaki ketiga yang dalam keadaan mabuk menggunakan tangan untuk memilih makanannya.

“Seorang pekerja kemudian menyuruh suspek berhenti dan mereka akan dilayan selepas pelanggan yang berada di hadapan mereka.

“Selepas diberitahu, suspek bertindak agresif dan menyerang pekerja. Seorang suspek menggunakan sepasang penyepit makanan logam untuk memukul seorang pekerja di kepala dan badan,” kata ACP Wan Kamarul Azran dalam satu kenyataan, hari ini.

Beliau berkata, 17 pekerja restoran lain sedang bertugas pada masa itu dan ada yang cuba meleraikan pergaduhan.

Katanya, tiga suspek iaitu dua berusia 51 dan 50 lagi ditahan pada Jumaat di kawasan Sepang.

Beliau memaklumkan, dua daripada mereka mempunyai kesalahan dadah dan jenayah dalam rekod mereka dan suspek mengaku melakukan serangan itu.


Orang kita takkan lagi ‘termakan’ strategi DAP letak calon Melayu

Oleh Siti Hafidah Abd Ghaffar

BANGI, 24 Rabiulakhir 1444H, Sabtu – Tindakan parti tamak haloba DAP meletakkan ramai calon Melayu pada Pilihan Raya Umum ke-15 (PRU15) bukan sesuatu yang mengejutkan, namun dianggap langkah sia-sia.

Pakar Perundangan Universiti Islam Antarabangsa Malaysia (UIAM), Profesor Dr Nik Ahmad Kamal Nik Mahmood percaya pengundi dapat ‘menghidu’ strategi parti cauvinis itu untuk meraih undi, terutama daripada masyarakat Melayu.

“Meletakkan orang Melayu sebagai calon ialah strategi untuk mendapat sokongan orang Melayu.

“Tetapi tindak-tanduk mereka memang difahami oleh para pengundi dan pengundi Melayu tentu tidak akan termakan dengan strategi tersebut,” katanya ketika dihubungi Ismaweb.net hari ini.

Beliau juga percaya tindakan DAP itu sebagai cubaan memaparkan parti itu sebagai parti pelbagai kaum.

“Sama ada calon orang Melayu sebagai alat pecah belah orang Melayu tepuk dada tanya selera.

“Pada masa yang sama kita dihidangkan perpecahan orang Melayu secara nyata apabila terdapat lebih empat parti politik Melayu yang sememangnya menunjukkan bahawa orang Melayu tidak dapat bersama di bawah satu bumbung parti politik,” katanya.

Difahamkan, pada PRU15 ini, DAP menampilkan 13 calon Melayu bertanding kerusi Parlimen dan Dewan Undangan Negeri (DUN) di seluruh Semenanjung.

Antara calon Melayu ditampilkan DAP ialah Syahredzan Johan di Bangi, Tengku Zulpuri Shah Raja Puji (Lipis), Sheikh Umar Bagharib Ali (Ayer Hitam), Zulhazmi Shariff sebagai calon di Jerai dan Syerleena Abdul Rashid (Bukit Bendera).


JAIS tangguh akad nikah di Selangor sehingga 30 Jun

SHAH ALAM, 20 Syawal 1442H, Selasa –  Jabatan Agama Islam Selangor (JAIS) menangguhkan segala bentuk dan cara pelaksanaan upacara akad nikah di negeri ini mulai hari ini hingga 30 Jun depan.

Menerusi hantaran di Facebook @Jabatan Agama Islam Selangor hari ini, perkara itu diputuskan setelah ia diperhalusi serta mendapat perkenan Sultan Selangor Sultan Sharafuddin Idris Shah demi membantu keberkesanan dasar semasa serta kepentingan banyak pihak.

“JAIS membuat ketetapan bahawa pelaksanaan upacara akad nikah dalam apa juga bentuk dan cara adalah ditangguhkan mulai 1 Jun (hari ini) hingga 30 Jun 2021,” kata hantaran itu.


Mahu cuba suatu yang ekstrem, wanita ditahan polis

MELAKA, 29 Jamadilawal 1444H, Sabtu – Gara-gara mahu mencuba sesuatu yang ekstrem, seorang wanita ditahan di rumahnya di Kampung Kuala Linggi dipercayai terlibat dalam cubaan samun di sebuah kedai emas baru-baru ini.

Ketua Polis Daerah Melaka Tengah, ACP Christopher Patit berkata, bertindak atas maklumat suspek berusia 35 tahun itu ditahan kira-kira 5 petang Khamis lepas oleh sepasukan polis dari Bahagian Siasatan Khas D9 Jabatan Siasatan Jenayah (JSJ) Ibu Pejabat Polis Kontinjen (IPK) Melaka.

“Siasatan awal mendapati wanita itu sedang hamil dan mempunyai suami serta tiga anak selain bekerja sebagai eksekutif sumber manusia di sebuah syarikat swasta.

“Dipercayai motif suspek melakukan perkara itu kerana ingin mencuba sesuatu yang ekstrem,” katanya dalam satu kenyataan di sini hari ini.

Terdahulu, tular satu klip video berkaitan kejadian itu di laman sosial dipercayai daripada rakaman kamera litar tertutup (CCTV) kedai emas berkenaan yang memaparkan seorang wanita berjubah dan berpelitup muka dipercayai cuba menyamun menggunakan sebilah pisau di sebuah pasar di Ayer Keroh.

Christopher berkata, dalam kejadian pada 20 Dis lepas kira-kira 4.45 petang itu, suspek masuk ke kedai dan berpura-pura ingin membeli emas, secara tiba-tiba mengeluarkan sebilah pisau dan mengacukannya kepada pengadu yang juga pekerja kedai ketika melayani suspek.

Menurut beliau, wanita itu dibawa ke Ibu Pejabat Polis Daerah (IPD) Melaka Tengah untuk tindakan selanjutnya selain polis turut merampas sebilah pisau berukuran 13 sentimeter yang digunakan dalam kejadian terbabit.

“Suspek telah direman selama empat hari sehingga 27 Disember dan siasatan lanjut diteruskan. Kes disiasat di bawah Seksyen 393/397 Kanun Keseksaan kerana cuba merompak menggunakan senjata,” katanya. – Bernama


Israel putus tidak teruskan siasatan pembunuhan Shireen Abu Akleh

TEL AVIV, 9 Safar 1444H, Selasa – Pasukan tentera negara haram Israel memutuskan untuk tidak meneruskan siasatan pembunuhan wartawan kanan Al-Jazeera, Shireen Abu Akleh walaupun mengakui kemungkinan dibunuh secara tidak sengaja oleh tenteranya.

Siasatan yang dijalankan sebelum ini mendapati wartawan berusia 51 tahun itu terkorban dalam tembakan oleh tentera Zionis ketika melakukan serbuan di bandar Jenin, Tebing Barat pada 11 Mei lalu.

“Kemungkinan besar Shireen secara tidak sengaja ditembak oleh tentera Zionis,” kata laporan tentera berkenaan.

Laporan itu juga mendakwa, wartawan berkenaan berkemungkinan terkena tembakan penduduk Palestin walaupun semua penyiasatan bebas menafikan dakwaan berkenaan.

Berikutan itu, rejim Zionis secara tegas memutuskan untuk tidak membuka siasatan jenayah lagi ke atas Shireen kerana tiada syak wasangka kesalahan jenayah.

Sementara itu, keluarga Shireen menyifatkan tentera Israel sengaja menutup kebenaran selain mengelak untuk bertanggungjawab di atas perbuatan mereka.

Malah, keluarga Shireen berjanji akan terus menekan Amerika Syarikat (AS) supaya meneruskan tindakan selepas rejim Zionis gagal bertanggungjawab. – Agensi.


Agenda perkasa sekolah kebangsaan seolah-olah dipandang sepi?

Oleh Ainul Illia Meor Suzurudin

BANGI, 15 Ramadan 1442H, Selasa – Mengapa sehingga sekarang agenda memperkasakan sekolah kebangsaan bagaikan dipandang sepi?

Jika dahulu, berdegar-degar agenda itu dalam Pelan Pembangunan Pendidikan 2006-2010 ketika Datuk Seri Hishamuddin Hussin menjadi Menteri Pelajaran.

Namun kini, ia seolah-olah ‘indah khabar dari rupa’, walhal sekolah kebangsaan sudah dirancang dan diberi harapan untuk menjadi selolah aliran perdana utama di dalam negara ini.

Lebih menggusarkan, Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raof Hussin berkata, senario hari ini semakin teruk dengan kebanyakan sekolah kebangsaan semakin padat dengan pelajar sehingga mereka terpaksa meneruskan Pengajaran dan Pembelajaran (P&P) dalam suasana yang tidak kondusif.

“Ada ibu bapa yang mengeluh apabila sekolah dah penuh, mereka terpaksa hantar anak-anak di kawasan luar daripada tempat tinggal. Ada yang sekolahnya jauh, bukan semua orang mampu hantar anak ke sekolah yang jauh.

“Patutnya sekolah kebangsaan ditambah lagi jumlahnya dan diperkasakan. Tak perlu bina lagi Sekolah Jenis Kebangsaan Cina (SJKC). KPM sebelum ini kata dah peruntukkan penambahan 10 buah SJKC. Kami tolak. Ia boleh dibatalkan, itu patutnya jadi hak SK.

“Hari ini cuba bayangkan, seluruh Malaysia banyak kawasan perumahan yang menghadapi masalah tidak ada SK. Contohnya kawasan perumahan di kawasan Puchong menghala ke Putrajaya, atau pun Alam Impian di Shah Alam juga tidak ada sekolah kebangsaan,” katanya ketika dihubungi Ismaweb.net.

Mengulas lanjut, Abdul Raof berkata, Menteri Pendidikan baik yang Melayu ataupun Cina sepatutnya lebih bertanggungjawab dan teliti dalam memelihara sekolah kebangsaan.

Beliau turut menggesa supaya infrastruktur di sekolah kebangsaaan ditingkatkan kualitinya.

“Infrastruktur mestilah lengkap seperti sekolah wawasan. Apabila sekolah kebangsaan diperkasakan, orang Cina, orang India pun nak masuk sekolah kebangsaan.

“Selain itu, tingkatkan juga kualiti guru besar, kena latih sebagai pengurus kurikulum bukan pengurus sekolah sahaja,” katanya.

Justeru, beliau sangat berharap KPM dapat menjadi lebih agresif dalam memperkasakan agenda yang telah sekian lama diperjuangkan ini tanpa sebarang kompromi.

“Kerana manfaat yang akan diperolehi adalah untuk semua, bukan anak Melayu sahaja,” katanya.


ADUN Maharani positif COVID-19

JOHOR BAHRU, 18 Safar 1442H, Selasa – Ahli Dewan Undangan Negeri (ADUN) Maharani, Nor Hayati Bachok hari ini mengesahkan dirinya positif COVID-19 seperti yang tular dalam media sosial sejak semalam.

“Ye betul,” katanya ringkas dalam mesej WhatsApp yang dihantar kepada Bernama.

Sebelum itu, tular di laman sosial bahawa Ketua Angkatan Wanita Amanah Negeri (AWAN) Johor itu positif COVID-19 sekembalinya dari Sabah baru-baru ini.

Sementara itu, Pusat Khidmat Wakil Rakyat ADUN Maharani dalam satu kenyataan berkata Nor Hayati kini sedang dirawat.

“Sejurus kembali dari Sabah pada 26 September lalu, beliau telah menjalani ujian saringan pertama dan didapati negatif. Walaupun tiada sebarang arahan daripada Kementerian Kesihatan (KKM) untuk kuarantin atau pengasingan, Nor Hayati telah mengambil inisiatif kuarantin kendiri di rumah dan mengasingkan diri,” demikian menurut kenyataan itu.

Menurut kenyataan itu lagi, ADUN Maharani itu menjalani saringan kedua pada 4 Oktober dan menyambung pengasingan kendiri hingga keputusan ujian diketahui semalam.

Pejabat kesihatan daerah dalam proses mengenal pasti kontak rapat ADUN berkenaan selain menjalankan ujian saringan ke atas mereka yang telah dikenal pasti setakat ini, demikian menurut kenyataan itu.

“Pihak kami memohon maaf kepada semua yang terkesan walaupun segala langkah kuarantin di rumah dan pencegahan telah dipatuhi sepanjang tempoh ini,” menurut kenyataan itu. – Bernama


Sedia hadapi PRU15, BERJASA anjur Himpunan Nasional 2022 esok

Oleh Zuhayati Yazid

BANGI, 28 Muharam 1444 – Buat julung kali parti BERJASA akan menganjurkan perhimpunan raksasa dikenali sebagai Himpunan Nasional 2022 di Dewan Tun Razak, Menara Kembar Bank Rakyat, esok.

Naib Presidennya, Haji Samad Ashaari berkata, himpunan itu bukan sahaja dihadiri oleh ahli BERJASA di seluruh negara tetapi juga barisan pimpinan Gerakan Tanah Air (Tanah Air).

Katanya, hadir sama lebih 100 pertubuhan bukan kerajaan (NGO) Melayu serta tokoh-tokoh nasional di dalam negara.

“Kita menjangkakan lebih 3,000 kehadiran dalam perhimpunan penuh sejarah yang julung kali diadakan yang bakal di rasmikan Tun Dr Mahathir Mohamad.

“Menerusi himpunan terbesar ini juga kita akan membentangkan impian dan hala tuju BERJASA dalam tempoh 20 tahun akan datang.

“Selain sebagai landasan utama gagasan yang baharu dalam persiapan menghadapi Pilihan Raya Umum ke-15 (PRU15) tidak lama lagi,” katanya kepada Ismaweb.net, hari ini.

Haji Samad menambah, Presiden BERJASA, Ustaz Haji Zamani Ibrahim akan menyampaikan ucapan dasar dalam perhimpunan tersebut.

Selain itu, katanya, presiden juga akan membincangkan agenda perjuangan nasib anak bangsa yang semakin tertindas ketika ini.

Katanya lagi, Himpunan Nasional 2022 merupakan isyarat dalam menyatakan kesediaan parti menghadapi PRU15 pada bila-bila masa.

“Ini merupakan langkah pertama ke arah mengubah landskap politik tanah air selain bersama menjulang Perlembagaan Persekutuan sebagai tiang seri hubungan etnik di negara ini.

“Kami percaya Himpunan Nasional 2022 mampu menjadi wadah untuk menjelaskan tekad perjuangan, khidmat bakti kepada rakyat dan sekali gus ke arah membina semula negara di kedudukan yang sewajarnya,” katanya.


Kakitangan UNRWA lancar mogok tuntut pengambilan pekerja baharu

RAMALLAH, 19 Ramadan 1444H, Isnin – Kakitangan Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA) melancarkan mogok umum di Semenanjung Gaza pada Ahad, bagi membantah kelewatan agensi itu bertindak balas terhadap tuntutan pengambilan pekerja baharu.

Ketua sektor buruh di Kesatuan Pekerja Arab UNRWA, Azmi Radwan berkata, semua kakitangan UNRWA melancarkan mogok umum demi menuntut hak pekerja.

“Tiada perkembangan positif terhadap tuntutan kami, kecuali hanyalah beberapa maklum balas kecil,” kata Kesatuan Pekerja Arab dalam satu kenyataan.

Menurut kenyataan, hanya 200 guru dilantik daripada 1,500 diperlukan untuk sekolah yang dikendalikan UNRWA.

Terdahulu, satu mesyuarat telah diadakan pada Khamis antara UNRWA dan pekerja tempatan di Gaza untuk membincangkan mengenai tuntutan itu.

Jumaat lalu, jawatankuasa yang mewakili pelarian Palestin di Gaza menggesa UNRWA menghentikan rancangan mengecilkan kakitangannya.

“Kami menggesa pentadbiran UNRWA untuk mematuhi perjanjian sebelum ini, memperbaiki keadaan pekerja dan membuka peluang untuk pengambilan ratusan graduan,” kata jawatankuasa itu.

Selama bertahun-tahun, UNRWA mengalami krisis kewangan yang teruk, menggambarkan kemerosotan keupayaannya untuk menyediakan perkhidmatan kepada pelarian Palestin. – Agensi


Perkenal harga lantai elak petani rugi lambakan tanaman

Oleh Zuhayati Yazid

BANGI, 25 Rabiulakhir 1443H, Selasa – Harga lantai perlu diperkenalkan bagi melindungi hasil tanaman golongan petani, termasuk mengelakkan lambakan hasil yang diusahakankan.

Malah, tindakan itu sekali gus dapat mengurangkan risiko kerugian besar kepada golongan petani.

Pengasas Malaysian Agropreneur Network, Amy Ashraff yakin harga lantai menjadi keperluan utama dan perlu dilaksanakan segera supaya tidak berlaku isu manipulasi harga.

“Ia penting supaya tidak timbul kes melibatkan orang tengah yang cuba memanipulasi harga selain memberi jaminan harga makanan mestilah berpatutan kepada pengguna.

“Sekiranya produk-produk lain, kerajaan boleh perkenalkan skim kawalan harga kenapa produk pertanian pula tidak diperkenalkan?,” soalnya.

Beliau berkata demikian ketika menjadi panel program Dimensi yang bertajuk Barang Asasi Semakin Mahal, Apa Solusi? yang disiarkan secara langsung di TV Pertiwi, malam ini.

Mengulas lanjut, Amy tidak menafikan berlaku pertindihan tugas antara agensi kerajaan sehingga menyebabkan berlakunya kekalutan dalam penetapan harga.

Justeru, kerajaan perlu meneliti semula supaya tidak menggangu tugas di peringkat dasar dan menjejaskan agenda baharu dalam usaha melestarikan produk pertanian.

Pautan Dimensi ;
https://www.facebook.com/TvPertiwi/videos/613769599972262/


Orang Melayu perlu lebih banyak bermain trampoline!

1. ORANG Melayu kita jarang main trampoline, jadi mungkin agak kurang biasa atau selesa dengan terminologi ini

2. Saya pernah memperkenalkan permainan ini kepada anak-anak ketika mereka masih kecil, dan mereka sangat menyukainya

3. Saya tertanya-tanya apakah rahsianya? Sehinggalah suatu hari saya mencubanya sendiri. Ternyata ia pengalaman yang mengujakan.

4. Barulah saya faham ramai orang sangat sukakan trampoline kerana ia memberikan ‘kuasa tambahan’ kepada semua orang yang bersamanya, meningkatkan keyakinan diri, melonjakkan potensi, memberikan kelegaan jiwa serta memberikan peluang untuk kita melihat dunia dari perspektif lebih tinggi

5. Semakin kuat kita memijaknya, semakin tinggi ia akan melonjakkan diri kita. Trampoline tidak pernah gagal meningkatkan potensi dan kedudukan kita, walaupun yang kita beri kepadanya hanyalah beban-beban.

Ia sentiasa sabar dan konsisten menyerap tekanan, dan terus membalasnya dengan perubahan yang positif

6. Sungguh, kita sebagai pemimpin hari ini perlu menjadi persis trampoline. Agar disukai dan disayangi semua. Dan kehilangan kita akan dirindui warga.

7. Orang Melayu kita perlu lebih banyak bermain trampoline!

Ir. Ts. Lukman Al Hakim
Ahli Jawatankuasa Pusat ISMA


Polis Johor tak tolak kemungkinan wujud rangkaian seludup pendatang

JOHOR BAHRU, 9 Rabiulawal 1442H, Isnin – Polis Johor tidak menolak kemungkinan wujudnya rangkaian penyeludupan pendatang tanpa izin yang baharu berikutan masih terdapat cubaan untuk membolosi perairan negeri ini.

Ketua Polis Johor Datuk Ayob Khan Mydin Pitchay berkata ini ekoran penangkapan seramai 56 individu terdiri daripada 17 tekong dan 39 pendatang tanpa izin melalui Op Benteng di kawasan Pantai Timur dan Pantai Barat sejak 1 Sept sehingga semalam.

“Masih terdapat pembolosan pendatang haram dari Indonesia jadi mungkin ada rangkaian baharu yang berjaya diwujudkan untuk membolosi perairan negara.

“Kita akan siasat sama ada terdapat penglibatan pegawai dan penguat kuasa yang bersekongkol dalam kegiatan ini,” katanya pada sidang media di sini, hari ini.

Ayob Khan berkata untuk rekod, sejak 22 April sehingga semalam, seramai 537 pendatang tanpa izin telah ditahan dalam operasi sama yang dijalankan Kontinjen Johor.

“Daripada jumlah ini, seramai 439 ditangkap di sekitar pantai timur Johor dan 98 orang lagi di kawasan pantai barat negeri. Turut dirampas adalah sebanyak 42 kenderaan dan sembilan bot,” katanya.

Beliau berkata dalam tempoh itu juga, sebanyak 44 kertas siasatan dibuka dengan 40 daripadanya telah dituduh manakala empat masih dalam siasatan pihaknya.

Menurutnya, polis akan memperketatkan lagi kawasan kemasukan pendatang tanpa izin melalui laluan tidak sah dengan kerjasama antara Agensi Penguatkuasaan Maritim Malaysia, Jabatan Imigresen Malaysia dan Tentera Laut Diraja Malaysia.

“Polis Johor beri amaran keras, tindakan berterusan akan diambil ke atas sindiket penyeludupan migran yang cuba menyeludup masuk ke negara ini khususnya melalui Johor,” katanya. – Bernama


Insiden ‘Freedom For Palestine’ memalukan!

BANGI, 8 Rabiulakhir 1445H, Isnin – Perunding Kanan Politik dan Perundangan Ikatan Muslimin Malaysia (ISMA), Haji Aminuddin Yahaya kesal dengan insiden yang berlaku dalam himpunan ‘Freedom For Palestine’ di Dataran Merdeka, Kuala Lumpur, semalam.

Menurutnya, peserta yang hadir ke himpunan itu dengan begitu keras tidak dibenarkan melaungkan kalimah ‘Allahuakbar’ sedangkan penganjurnya adalah figura-figura yang beragama Islam.

“Tatkala orang-orang Islam di Eropah yang berhimpun bersolidariti buat Palestin tanpa segan silu bertakbir dengan begitu bangga (bersama-sama orang bukan Islam yang lain), kita pula di negara Islam jadi takut-takut tanpa sebab yang kukuh pula. Pelik betul.

“Apakah bagi penganjur himpunan semalam kalimah ‘Allahuakbar’ itu dianggap ofensif dan menyinggung perasaan orang bukan Islam?

“Kalaulah benar ianya sesuatu yang menyinggung, penganjur yang berkuasa penuh memegang mikrofon sepatutnya menerangkan bagaimana kalimah takbir itu adalah laungan yang menyatupadukan umat Islam termasuklah orang-orang Palestin sejak sekian lama,” katanya dalam kenyataan, hari ini.

Lebih menghairankan lagi, katanya, apabila plakad-plakad yang mengutuk Perdana Menteri Israel diarah untuk diturunkan sehingga penganjur melabel pembawa plakad tersebut bersikap seperti Zionis.

“Entah apalah yang ada di benak fikiran sehingga sanggup melabelkan umat Islam yang hadir melaungkan semangat jihad sebagai Zionis? Sangatlah pelik.

“Saya difahamkan bahawa ada beberapa ahli politik utama kerajaan yang hadir sebagai speaker dan undangan VIP ke himpunan itu. Saya harap mereka keluarkan kenyataan mengutuk insiden tersebut dan menyatakan kegagalan himpunan ini.

“Siapa sebenarnya di sebalik insiden yang begitu jelek ini? Memalukan sungguh,” katanya.

Beliau menegaskan, sokongan terhadap nasib Palestin mesti tanpa apologetik kerana ianya bukan isu kemanusiaan semata-mata.

Tegasnya, sebagai muslim ianya juga adalah isu akidah.

“Apabila ianya berkenaan akidah, maka tiada kompromi!” tegasnya.

Media sebelum ini melaporkan, rata-rata yang menghadiri Himpunan Freedom For Palestine meluahkan rasa kecewa dan berang terhadap penganjur yang bersikap kurang ajar terhadap peserta.

Himpunan itu dianjurkan Viva Palestina Malaysia (VPM) dan MyCARE bagi menunjukkan tanda solidariti kepada Palestin.

Namun, apa yang mengejutkan adalah apabila Pengerusi VPM, Datuk Dr Musa Mohd Nordin melabelkan peserta yang mengangkat plakad ‘Netanyahu Penjenayah Perang’ bersikap seperti Zionis Israel.

Susulan kontroversi itu, Dr Musa memberi penjelasan bahawa pasukan keselamatannya menganggap plakad mahupun gambar yang memaparkan wajah Netanyahu sebagai satu tindakan provokasi.

Memetik kenyataan dilaporkan Scoop, beliau mempertahankan pendiriannya yang mengarahkan supaya peserta menurunkan plakad yang mengutuk Netanyahu.

“Saya tidak kata dia Zionis. Saya kata kita tidak sepatutnya ke tahap Zionis,” katanya.


Ribuan rakyat Yaman protes pencerobohan kejam Arab Saudi

SA’ADA, 14 Jamadilakhir 1444H, Sabtu – Ribuan turun ke jalan raya di bandar Sa’ada Yaman dan kawasan lain bagi mengecam pencerobohan tentera pakatan pimpinan Arab Saudi dan pengepungan kejam ke atas negara Arab itu.

Penunjuk perasaan berpusu-pusu dari pelbagai daerah di Sa’ada pada hari Jumaat untuk mengutuk sekatan AS-Saudi-Emirat di Yaman di bawah slogan ‘pengepungan adalah perang’.

Mereka membawa bendera Yaman dan gambar pemimpin gerakan penentangan popular Ansarullah, Abdul-Malik Badreddin al-Houthi.

Mereka juga melaungkan slogan menentang hegemoni AS, menyalahkan pencerobohan AS-Saudi kerana pengepungan berterusan.

Berucap pada perhimpunan itu, Gabenor Sa’ada, Mohammed Jaber Awad berkata, penunjuk perasaan menyuarakan bantahan  susulan pencerobohan yang diketuai Arab Saudi dan sekatan udara dan laut di Yaman.

Katanya, Angkatan Tentera bertekad tidak membenarkan ‘kekayaan minyak dan gas negara terus dirompak.’

Pegawai itu menegaskan, sekatan dan penutupan lapangan terbang serta pelabuhan adalah lebih teruk daripada peperangan dan bom.

Atas sebab itu, pihaknya bersedia dengan sebarang keputusan yang akan diambil oleh pemimpin, termasuk keamanan atau perang.

Penunjuk perasaan turut menyelar serangan rejim Israel terhadap rakyat Palestin dan mencemarkan Masjid al-Aqsa.

Mereka juga menyeru sokongan dari negara-negara Islam lain untuk menghadapi musuh Zionis.

Arab Saudi, dengan kerjasama sekutu Arabnya dan dengan sokongan senjata dan logistik dari AS dan negara Barat lain, melancarkan perang yang dahsyat ke atas Yaman pada Mac 2015. – Agensi


Penduduk Afghanistan lancar kempen ‘Buka Semula Sekolah Perempuan’ secara dalam talian

KABUL, 14 Zulhijjah 1443H, Khamis – Penduduk Afghanistan dari dalam dan luar negara telah melancarkan kempen dalam talian sebagai menuntut sesi persekolahan pelajar perempuan dibuka semula dan berjalan lancar.

Kempen yang dilancarkan beberapa hari lalu itu dinamakan sebagai ‘Buka Semula Sekolah Perempuan’ mendapat sambutan memberangsangkan daripada pelbagai pihak walaupun dilancarkan secara dalam talian.

Sekolah untuk pelajar perempuan khususnya Gred 6 ke atas telah ditutup sejak 11 bulan lalu, walaupun kerajaan Emiriah Islam Afghanistan (IEA) memberi jaminan peluang pendidikan kepada remaja perempuan.

Beberapa aktivis wanita yang lantang menyuarakan isu berkenaan berkata, masalah buta huruf kini lebih dahsyat berbanding peperangan.

Malah menyifatkan pendidikan untuk pelajar perempuan juga merupakan sebahagian daripada hak asasi manusia.

“Bantahan secara awam sudah tidak lagi berkesan, namun tindakan yang kami lakukan ini telah menyedarkan orang ramai dan dunia tentang masalah di negara ini.

“Kami akan meneruskan bantahan ini melalui rangkaian media sosial,” kata aktivis wanita, Munisa Mubariz.

Sementara itu, IEA sehingga kini tidak memberi sebarang keputusan rasmi berhubung isu pembukaan sekolah bagi pelajar perempuan. – Agensi


Datuk Bandar Kanada isytihar darurat tangani golongan tolak vaksinasi

OTTAWA, 5 Rejab 1443H, Isnin – Datuk Bandar Kanada, Jim Watson terpaksa mengisytiharkan darurat ke atas Ottawa dalam usaha menangani protes dilakukan kira-kira 500 pemandu trak yang membantah syarat mewajibkan golongan tersebut menerima suntikan COVID-19.

Terdahulu, berlaku demontrasi besar-besaran, Konvoi Kebebasan oleh golongan pemandu trak sebagai gerakan menentang keperluan vaksin di Kanada bagi pemandu lori rentas sempadan.

Demontrasi berkenaan bagaimanapun bertukar menjadi perhimpunan menentang langkah kesihatan awam dan kerajaan Perdana Menteri, Justin Trudeau.

“Ini memberi gambaran betapa bahaya dan seriusnya ancaman terhadap keselamatan penduduk berpunca daripada demonstrasi yang berterusan.

“Kita memerlukan sokongan daripada bidang kuasa lain dan pelbagai peringkat kerajaan,” katanya.

Sementara itu, polis berkata, pihaknya kini sedang mengumpul bukti-bukti yang akan digunakan dalam pendakwaan jenayah.

Malah, akan menyekat individu yang cuba membawa masuk tong minyak bagi kegunaan ratusan trak besar, yang menghalang kebanyakan jalan di pusat bandar sehingga melumpuhkan bandar Ottawa.

Sementara itu, penganjur konvoi pula memaklumkan, mereka tidak akan berganjak selagi arahan mewajibkan vaksin tidak dibatalkan.

Sementara itu, Menteri Keselamatan Awam Kanada, Marco Mendicino pula berkata, kerajaan tidak akan mengubah pendirian dalam isu berkenaan.

“Kami telah meletakkan persoalan dan mandat vaksin dalam undian pada pilihan raya dan hanya melaksanakan janji yang dibuat dengan sokongan sebahagian besar rakyat Kanada,” katanya. – Agensi


Idea ‘grand coalition’ ke arah politik kenegaraan

BANGI, 1 Rabiulakhir 1442H, Selasa – Idea pembentukan ‘grand coalition’ yang dikemukakan Setiausaha Agung Muafakat Nasional (MN), Tan Sri Annuar Musa boleh menjadi titik permulaan kepada politik kenegaraan.

Bukan hanya baik dan sihat untuk politik negara, idea itu juga boleh meminimakan pencalonan tunggul dan tidak produktif sebagai wakil rakyat.

Ini kerana ekosistem politik sedia ada tidak sihat ekoran terlalu kepartian sehingga lupa agenda lebih besar, kata Presiden Ikatan Muslimin Malaysia (ISMA), Haji Aminuddin Yahaya.

Beliau berkata, selama ini calon parti yang menang dalam pilihan raya kebanyakannya adalah kerana status quo parti semata-mata walau ada yang langsung tidak berwibawa.

“Itulah yang kita lihat ada yang sampai 10 penggal menjadi wakil rakyat hinggakan dewan tandus idea-idea baharu untuk membangunkan negara,” katanya dalam kenyataan, hari ini.

Bahkan, lebih teruk lagi apabila budaya buruk seperti konflik dan kepentingan peribadi sering menjadi fokus politik negara seolah-olah milik mereka.

“Mungkin ada yang risau jika ada yang ‘melompat’ blok atau parti kerana masing-masing terpecah dengan parti masing-masing.

“Segera bentang dan luluskan undang-undang atau akta anti-lompat parti kerana setahu saya semua pihak memang bersetuju pun,” katanya.

Semalam, Annuar Musa berkata, sudah tiba masanya negara memerlukan sebuah gabungan politik yang besar (grand coalition).

Menurut Annuar, usaha penyatuan ummah harus menjadi tanggungjawab utama  dan berterusan semua pihak.

“Saya ingin menganjurkan pembentukan suatu ‘grand coalition’ yang melibatkan sekurang-kurangnya 12,13 parti politik yang sealiran.

“Mari kita garabkan penyatuan dan muafakat besar (gabungan/Muafakat Nasional)(anggota MN), GPS (Gabungan Parti Sarawak) dan GRS (Gabungan Rakyat Sabah).

“Seterusnya beberapa parti yang bebas atau menolak Pakatan Harapan boleh dibawa bersama seperti Warisan, Muda, Pejuang, BERJASA, IPF, Makkal Sakti, PCM dan lain-lain lagi,” katanya.

Menyokong idea Annuar Musa itu, Haji Aminuddin berkata, pertubuhan bukan kerajaan (NGO) sedia mengatur pertemuan semua parti berminat sekiranya tiada pihak yang berani memulakan langkah berkenaan.

Beliau yang juga Pengerusi PEMBELA kecewa kerana negara terlalu tepu dengan budaya taksub atau fanatik kepartian terutamanya dalam kalangan masyarakat Melayu.

“Saya kira kepelbagaian parti politik khususnya parti-parti Melayu di dalam satu gabungan sedikit sebanyak memberikan ruang untuk kita saling kenal-mengenal antara satu sama lain.

“Bukankah ini juga yang dituntut dalam semangat ‘perpaduan ummah’ dan juga semangat muhibbah antara kita,” katanya.


PKPD Medan 88: 29 penduduk serah diri buat ujian saringan COVID-19

SEPANG, 29 Rabiulawal 1442H, Ahad  – Seramai 29 penduduk Medan 88, Bandar Baru Salak Tinggi, yang tidak pulang ke kediaman masing-masing sejurus mendapat maklumat kawasan itu akan dikenakan Perintah Kawalan Pergerakan Diperketatkan (PKPD), telah tampil menyerah diri.

Ketua Polis Daerah Sepang ACP Wan Kamarul Azran Wan Yusof berkata, 13 orang menyerah diri pada Khamis lepas, dan 11 menyerah diri pada Jumaat.

“Semalam, tiga orang lagi yang juga merupakan rakyat tempatan berasal dari Sabah, pulang untuk menjalani saringan COVID-19,” katanya dalam kenyataan hari ini.

Beliau berkata, setakat ini enam warga Indonesia, tiga warga Thailand, masing-masing seorang dari Myanmar, India dan Nepal, manakala selebihnya rakyat tempatan sudah pulang ke Medan 88.

Sementara itu Wan Kamarul Azran berkata, sejak pelaksanaan PKPD di kawasan itu, 324 penduduk Medan 88 sudahpun menjalani ujian calitan dan daripada jumlah itu, empat daripada mereka didapati positif COVID-19.

Khamis lepas, media melaporkan kira-kira 400 penduduk Medan 88 tidak pulang ke kediaman masing-masing, selepas mendapat maklumat kawasan itu dipasang kawad duri untuk pelaksanaan PKPD berkuatkuasa semalam sehingga 25 November ini. -Bernama


Rebut kerusi Seremban, UMNO jangan bagi muka pada MCA!

BANGI, 27 Zulkaedah 1441H, Ahad – Siri drama akar umbi UMNO dan parti perkauman MCA masih belum berakhir apabila masih berebut untuk bertanding kerusi Parlimen Seremban – kawasan majoriti Melayu – pada Pilihan Raya Umum ke-15 (PRU-15) akan datang.

Sebelum ini, Pemuda UMNO Bahagian Seremban meminta MCA memberi laluan kepada parti itu untuk bertanding di kerusi Parlimen Seremban pada PRU15 dengan alasan MCA sudah bertanding di kerusi berkenaan selama tiga penggal, malangnya tidak pernah sekali pun menang.

Ketuanya, Zool Amali Hussin berkata, perubahan perlu dilakukan demi kemenangan bersama yang akan memberi kejayaan kepada Barisan Nasional (BN).

Katanya, usul cadangan ini dimaklumkan kepada pucuk pimpinan negeri untuk dipertimbangkan dan akan dibawa ke pucuk pimpinan pusat dalam masa terdekat ini.

“Kita hanya minta kerusi Parlimen Seremban, manakala MCA terus kekal untuk kerusi Dewan Undangan Negeri (DUN) yang mempunyai majoriti kaum Cina.

“Ini adalah perjuangan adik-beradik, bukan individu. Kalau kita mahu mencipta kemenangan yang lebih pada PRU15, MCA perlu berlapang dada dengan kehendak akar umbi di Parlimen Seremban yang mahukan calon daripada UMNO,” katanya.

Bagaimanapun Ketua MCA Negeri Sembilan, Siow Koi Voon menolak mentah-mentah cadangan itu dengan berkata, pihaknya tidak akan mempertimbang untuk memberi laluan kepada parti seangkatan lain untuk bertanding kerusi Parlimen Seremban dalam PRU akan datang.

Beliau berkata, MCA Negeri Sembilan dan MCA Bahagian Seremban juga tidak akan bertolak ansur dalam soal itu.

Mengulas situasi berkenaan, Presiden gerakan Islam sederhana Ikatan Muslimin Malaysia (ISMA), Aminuddin Yahaya berpandangan saranan UMNO di akar umbi untuk meletak calon di kerusi Tanjung Piai, Tanjung Malim serta Seremban memberikan signal bahawa mereka sudah mula muak bertoleransi dan berkompromi dengan MCA.

“…tetapi mungkin masih ada kesabarannya lagi. Perkara ini seperti bom jangka yang boleh meletus bila-bila masa dan pimpinan UMNO perlu ambil serius.

“Ini adalah ujian kepada UMNO untuk melihat sejauh mana kewibawaan UMNO atau hanya nampak gah pada luarannya sahaja tetapi tunduk bila berdepan dengan MCA di belakang,” katanya dalam satu kenyataan hari ini.

Beliau juga menyarankan UMNO untuk tidak berlembut lagi susulan melihat bagaimana perangai MCA selepas mendapat kuasa.

“Lebih perit lagi apabila mereka tidak berperangai seperti seorang wakil rakyat yang mewakili kawasan majoriti Melayu pun selepas menang. Malah, menjadi batu loncatan sahaja untuk menjayakan agenda mereka, termasuklah sekolah vernakular, UEC dan sebagainya.

“Maka, mengapa perlu bagi muka lagi? Fokus sahajalah di kawasan majoriti Cina yang serba banyak itu, lawan DAP!,” tegasnya.